Ilustracija, Foto: EPA / Sem van der Wall\nBio je novembar 2020. godine i prvi put je u vestima mogla da se nazre nada u borbi protiv kovida-19\nKako su počele da pristižu vesti da vakcina protiv kovida-19 na kojoj su radili Fajzer i Biontek samo što nije počela da se daje širom sveta, Tod Zion nije mogao a da pomalo ne klone duhom. Bio je novembar 2020. godine i prvi put je u vestima mogla da se nazre nada u borbi protiv kovida-19. Ne samo Fajzer-Biontek, već i Moderna, a potom i Oksford-Astrazeneka, predstavili su rezultate treće faze svojih kliničkih ispitivanja sa efikasnošću koja je daleko nadmašivala očekivanja najoptimističnijih naučnika.\nUsledio je nalet političkih dogovora i vakcinalne diplomatije, dok su svetski lideri pokušavali da budu prvi koji će se dokopati novih injekcija.\nIako je Zion, preduzetnik i izvršni direktor malog startapa po imenu Akston biosajensiz, lično osetio olakšanje što se plima u borbi protiv globalne pandemije preokrenula, on se suočavao s nezavidnim zadatkom ubeđivanja svojih zaposlenih da njihov naporni rad nije bio uzaludan. Devet meseci ranije, Akston biosajensiz se uključio u globalnu trku za vakcinama kao jedan od više od 40 timova koji su želeli da izrade prvu svetsku vakcinu protiv kovida-19. Sada, kao i desetine drugih, bili su ubedljivo poraženi pukom brzinom i efikasnošću tehnologije njihovih rivala, koji su kompletirali klinička ispitivanja dok se na njihovom proizvodu još uveliko radilo. Ali Zion je verovao da je trka daleko od završene. "Te vakcine su predstavljale ogromnu pomoć, ali ako ste inovator, onda znate da proizvodi koji stignu prvi obično imaju mnogo problema koji nisu održivi", kaže on. "Iz tog razloga ostao sam i dalje motivisan. Ali bio je popriličan izazov za malu kompaniju da nastavi da radi na našoj vakcini dok većina sveta misli da je problem rešen." Dvanaest meseci kasnije, Akston biosajensiz jedna je od mnogih kompanija koje žele da u narednih godinu i po donesu drugu generaciju vakcina protiv kovida-19. Izazovi su brojni - trenutno vlada velika nestašica mnogih vitalnih sirovina za pravljenje vakcina, dok više od dve godine posle izbijanja pandemije kompanije moraju da ubede regulatore da i dalje postoji potreba za novim proizvodima. Ali oni dolaze sa širokim dijapazonom novina i inovacija. Od francuske biotehnološke kompanije Valneva, čija vakcina sadrži katalizator - vakcinalnim rečnikom hemikaliju koja može da se doda u dozu kako bi se pojačala imuna reakcija - sa ciljem da se izazove jača imuna reakcija starijih osoba, do kalifornijskog Vaksarta, koji pravi vakcinu u piluli a koja bi mogla da reši probleme straha od igala, svaka vakcina druge generacije ima specifičnu ciljnu grupu na tržištu.\nUz to, pojavljivanje novih mutiranih verzija virusa kovid-19 u protekloj godini, kao što su delta i sada omikron varijanta, stvorilo je potencijalnu potrebu za različitim tehnologijama koje bi mogle da obezbede jaču i širu imunu reakciju. "Imamo neke podatke koji govore da reakcija vašeg imunog sistema na prirodnu infekciju, baš kao i na vakcinaciju, tokom vremena jenjava", kaže Endrju Ustijanovski, klinički šef programa za Istraživanje vakcina protiv kovida britanskog Nacionalnog instituta za istraživanje zdravlja. "Možemo da vidimo da reakcija antitela i, do određene mere, reakcija T-ćelija, vremenom opada. I zato je jedna od nada za drugu generaciju vakcina da će one moći da nam pruže zaštitu na duže periode od prvih vakcina."\nfoto: EPA/ JAKUB KACZMARCZYK, Ilustracija\nStrogi zahtev čuvanja na hladnom za mnoge od prve generacije vakcina takođe je predstavljao velik problem prilikom stizanja do najsiromašnijih zajednica na svetu. Trenutno je, na primer, do kraja vakcinisano svega 28 odsto stanovništva Indije. Akston biosajensiz nedavno je dobio odobrenje da sprovede 2. i 3. fazu kliničkih ispitivanja - drugi stadijum testiranja na ljudima, da bi se videlo koliko je vakcina bezbedna i efikasna - u Indiji tokom naredne godine. Želja je da priroda njegove vakcine - koja može da se čuva na sobnoj temperaturi najmanje šest meseci - pomogne da se stigne do regiona s ograničenom infrastrukturom neophodnom za čuvanje i transport manje stabilnih vakcina. Kao takva, iako možda neće biti naširoko dostupna do 2023. godine, Zion je uveren da je ona i dalje biti i te kako relevantna u borbi protiv kovida-19. "Upravo smo potpisali sporazum o dozvoli i razvoju proizvodnje sa jednom indijskom kompanijom", kaže on. "Na spisku imaju stotinak zemalja u koje žele da stignu, uglavnom u jugoistočnoj Aziji, na Bliskom istoku i podsaharskoj Africi. Primarnu vakcinaciju još uvek doživljavamo kao mogućnost u nekim od manje namirenih regiona."\nPočetkom 2020. godine, Filip Dubovski je radio za Astrazeneku kad je čuo za još jednu farmaceutsku kompaniju po imenu Novavaks, koja je radila na posebno inovativnom načinu proizvodnje vakcine protiv gripa. Naučnici iz ove kompanije otkrili su moćan katalizator po imenu Matriks-M, koji potiče s unutrašnje strane kore čileanskog drveta kore sapuna, Quillaja saponaria. U 3. fazi ispitivanja - obično poslednjoj fazi prvobitnog testiranja, koja podrazumeva velik broj ljudi - on ne samo da je proizveo snažniju reakciju antitela nego kod postojećih vakcina protiv influence, već je omogućio i grupnu zaštitu od više sojeva gripa.\nDubovski je bio zaintrigiran, čak toliko da je u junu 2020. godine prešao u Novavaks, kao glavni medicinski službenik, da bi radio na vakcini ove kompanije protiv kovida-19. Ona je nedavno postala prva iz druge generacije vakcina koja je stigla na tržište, prvo dobivši po hitnom postupku odobrenje u Indoneziji i na Filipinima. Dubovski je smatrao da je ovoj tehnologiji - koja kombinuje katalizator Matriks-M sa tradicionalnijom proteinskom vakcinom - oduvek trebalo više vremena da se razvije od mesendžer RNK (mRNK) i adenovirus metoda, koji su činili prvi talas vakcina protiv kovida-19. Međutim, on kaže da je blago kašnjenje na žurku možda čak dalo neke prednosti Novavaksu. Dok su klinička ispitivanja Novavaksa bila u toku, počele su da se pojavljuju nove varijante kovida-19, omogućivši im da dokažu da je njihova vakcina i dalje efikasna protiv širokog dijapazona različitih sojeva. Za sada podaci pokazuju da je njihova vakcina 93 odsto efikasna protiv alfa i beta varijanti, mada još nije objavljena efikasnost protiv dominantnog delta soja, a još je rano reći da li će biti efikasna protiv omikrona. Dubovski kaže da, kao i u slučaju Novavaksove vakcine protiv gripa, upotreba katalizatora znači da vakcina stimuliše proizvodnju neutrališućih antitela koja su većeg kvaliteta. "Ne radi se samo o tome koliko antitela ćete imati, već i koliko su dobra", objašnjava Dubovski. "Imamo podatke iz ranih kliničkih studija koji pokazuju da je naša vakcina uspela da generiše neutrališuća antitela koja su veoma visokog kvaliteta. To, dakle, nisu samo antitela koja mogu da prepoznaju šiljasti protein, već i da spreče širenje virusa." Dubovski se nada da će njihov novi katalizator pomoći da se spreče tzv. "probojne infekcije", kad se zaraze do kraja vakcinisani pojedinci. Probojne infekcije predstavljaju ogroman aktuelan problem, naročito od pojavljivanja delta varijante, a studije procenjuju da stopa zaražavanja vakcinisanih može da varira od 1 na 100 do 1 na 5.000, u zavisnosti od populacije. (Od intervjua sa Dubovskim, pojavio se izuzetno mutirani omikron soj, za kog rani znaci pokazuju da takođe može da dovede do veće stope zaražavanja vakcinisanih.) Generisanje više antitela boljeg kvaliteta jedan je od glavnih načina na koji se vakcine druge generacije nadaju da će uspeti da se istaknu, i kao potencijalna buster doza u SAD i Evropi, ali i kao primarna vakcina u mnogim drugim delovima sveta. Brajan Vord, medicinski službenik u kanadskoj biotehnološkoj kompaniji Medikago, za BBC kaže da se oni pripremaju da objave podatke iz 3. faze svog kliničkog ispitivanja i planiraju da podnesu zahtev za regulatorno odobrenje njihove vakcine u roku od nekoliko nedelja. Medikago tvrdi da mogu da proizvedu mnogo više titara antitela (mera koncentracije antitela) od aktuelnih vakcina. "mRNK vakcine proizvode titare antitela koji su negde između dva i po i četiri puta viši nego kod nekoga ko se oporavlja od kovida-19", kaže Vord. "Kod Novavaksove i naše vakcine on je 10 do 15 puta viši." Vakcine koje su u zakasnelom stadijumu razvoja, kao što je Vaksart - koji trenutno vakciniše u sklopu ispitivanja 2. faze - nadaju se da će ih nuđenje novih tehnologija ili novih mehanizama isporuke i dalje činiti komercijalno održivim. Vaksartova vakcina, koja dolazi u formi tablete, proizvodi reakcije antitela u nosu za koje se smatra da su bolje u sprečavanju širenja virusa. Uz to, kompanija je sakupila podatke iz istraživanja koje je pokazalo da bi 32 odsto Amerikanaca radije primilo vakcinu protiv kovida-19 ako je ponuđena u obliku pilule.\nPrema časopisu Lanset, od januara 2021. godine, 20 odsto odraslih Amerikanaca je dosledno govorilo da će biti vakcinisano samo ako to bude zahtev za odlazak na posao ili se neće vakcinisati uopšte. Osnivač Vaksarta Šon Taker veruje da bi postojanje oralne vakcine moglo da pomogne kod ovog problema. "Kad se sve sabere i oduzme, mnogo ljudi se plaši igala", kaže on. Još jedan ključan način na koji ove vakcine mogu da se takmiče sa prvom generacijom vakcina je njihova cena, tako što će biti jeftinije od skuplje Fajzerove i Modernine vakcine. "Želimo da postignemo od 3 do 5 dolara po dozi i mislimo da će to uticati na dalji razvoj", kaže Zion. "Količina subvencija vlade za aktuelni raspon cena od 25 do 30 dolara po dozi (za mRNK vakcine) prosto neće biti održiva."\nMeđutim, u ovoliko konkurentnoj oblasti, tek ostaje da se vidi da li će biti prostora za sve vakcine druge generacije na kojima se još radi. Ako ništa drugo, tržište za buster doze u zemljama sa visokim primanjima je izuzetno neizvesno. Naučnici još uvek ne znaju da li će pojavljivanje novih varijanti učiniti redovne imunizacije protiv virusa potrebom ili će pretnja tokom narednih godina polako slabiti. "Proizvođači novijih vakcina moraće ubedljivo da demonstriraju svoju prednost u odnosu na ono što već imamo", kaže Ustijanovski. "A to nije sigurna stvar."\nUspešna vakcinacija protiv kovida-19 u protekloj godini naširoko je hvaljena kao "neprikosnoveno" dostignuće. Izrada vakcina je ozloglašeno nesigurna rabota, sa dve trećine vakcina koje se pokazuju kao neodgovarajuće na kliničkom ispitivanjima, ali eksperti su upozorili da uspeh prvog talasa vakcina protiv kovida-19 nije garancija da će druga generacija uspeti da se plasira na tržište.\nJedna rana žrtva bila je nemačka kompanija KjurVak, čija je mRNK vakcina pokazala razočaravajuće rezultate u 3. fazi ispitivanja u junu, pokazavši se samo 47 odsto efikasnom u sprečavanju bolesti. Vest je doživljena kao poražavajuća jer se očekivalo da vakcina - koja je koristila manje mRNK - bude jeftinija i traje duže u spremištima od Fajzer/Biontekovih i Moderninih ekvivalenata. KjurVak sada pokušava da napravi novu vakcinu protiv kovida-19 u partnerstvu sa GSK-om, koji pokušava da gađa više varijanti korona virusa istovremeno. I dok je ovo pokazalo bolje rezultate u studijama na životinjama i čini se da proizvodi deset puta više antitela od njihovog prvog pokušaja, Klaus Edvardsen, glavni službenik za razvoj u KjurVaku, za BBC kaže da je malo verovatno da će biti u poziciji da podnesu zahtev za regulatorno odobrenje najranije pre kraja 2022. godine. Ovaj primer najbolje ilustruje mnoštvo zamki i izazova sa kojima se suočavaju proizvođači druge generacije vakcina. Mnoge kompanije već su otkrile da je put do regulatornog odobrenje mnogo teži, sa američkom Upravom za hranu i lekove koja je objavila da više neće biti odobravanja upotrebe vakcine po hitnom postupku. Milijardu doza vakcina koje su već date - sada se 29,92 miliona doza daje svaki dan - takođe vrši do sada neviđen pritisak na lanac snabdevanja vakcinama. Kako su proizvođači staklenih bočica i drugih ključnih sirovina odlučili da prioritet stave na vakcine prve generacije, proizvođačima druge generacije vakcina teško je da dođu do onoga što im treba. "Mi smo definitivno građani drugog reda kad je u pitanju lanac snabdevanja", kaže Zion. "Bočice, staklo, plastika, sve to troše odobrene vakcine. Naručili smo neke filtere, koji su već bili na kamionu, da bi onda bili preusmereni od nas do jedne od odobrenih kompanija za vakcine preko vladinog edikta. I tako je sve vreme." Za Akston biosajensiz i druge nove pretendente na deo tržišta, cena komercijalnog neuspeha potencijalno je veoma visoka. Pre dve godine, Novavaks je doživeo da klinička ispitivanja za vakcinu protiv respiratornog sincicijalnog virusa neslavno propadnu. Proces ih je koštao desetine miliona dolara, za posledicu je imao otpuštanje radnika i prodaju dva pogona za razvoj i proizvodnju.\nDo danas se procenjuje da 47,7 odsto svetske populacije, uključujući velike delove Južne Amerike, Afrike i Azije, tek treba da primi još prvu dozu vakcine protiv korona virusa. Velika nada za drugu generaciju vakcina je da one mogu da predstavljaju veliko rasterećivanje ovog problema, naročito zato što su nevakcinisane populacije u još većoj opasnosti od bilo kakvih novih varijanti koje bi mogle da se pojave. Vilijam Henidž, epidemiolog sa harvardske Škole javnog zdravlja Čen, pokušao je da kvantifikuje uticaj delta varijante na nevakcinisane pojedince i nedavno je obelodanio zapanjujući statistički podatak. "Proučavao sam stopu smrtnosti širom SAD-a i Florida je imala talas zaražavanja delta sojem nakon što su vakcine postale dostupne", kaže on. "Više od 30 odsto svih smrti od kovida na Floridi desilo se posle vakcina, zato što je delta opasnija, a Florida ima mnogo nevakcinisanih starijih ljudi. A to su samo SAD. Znamo da postoje veliki delovi sveta koji su nevakcinisani." Jedna kompanija koja se konkretno usredsredila na to da opskrbi vakcinama protiv kovida-19 zemlje sa niskim primanjima je Zikam iz Lunda koja je razvila tehnologiju vazdušnog sušenja postojećih vakcina i njihovo pretvaranje u oblik u prahu koji ne mora da se čuva ili transportuje na veoma niskim temperaturama. Zikam trenutno sarađuje sa Jansenom - čija je vakcina protiv kovida-19 prve generacije odobrena u februaru 2021. godine - da bi utvrdio hoće li biti moguće napraviti jednu od Jansenovih vakcina u obliku suvog praha. U bliskoj budućnosti, ovo bi moglo da se iskoristi za poboljšanje situacije sa vakcinom širom afričkog kontinenta. Zikamov izvršni direktor Joran Konradson za BBC kaže da su u toku pregovori o upotrebi njihove tehnologije u Ruandi, gde je vakcinisano manje od 20 odsto populacije. "Pozvani smo u Ruandu da vidimo šta možemo da uradimo", kaže Konradson. "U ovom trenutku ima mnogo inicijativa u Africi. Imali smo puno poziva od afričkog CDC-a, Afričke razvojne banke, afričkih proizvođača vakcina, postoji stvarno mnogo inicijativa."\nČak i ako neke od druge generacije vakcina nikad ne stignu na tržište za kovid-19, ogromna ulaganja u istraživanje i ubrzavanje proizvodnog procesa moglo bi da donese ogromne koristi po zdravlje u oblasti drugih bolesti. Vaksart radi i na pravljenju vakcina u obliku pilule za grip i norovirus, dok KjurVak i GSK žele da proizvedu vakcinu koja se daje istovremeno protiv korona virusa i influence.\nKalifornijska biotehnološka kompanija Gritston nedavno je pokrenula 1. fazu kliničkih ispitivanja u Mančesteru, koristeći metod poznat kao samo-pojačavajuća rNK (spRNK), noviji oblik mRNK tehnologije. Isprva osmišljena za upotrebu protiv kancera, spRNK proizvodi kopije same sebe jednom kad se nađe u ćelijama tela, što znači da možete da izazovete istu reakciju kao mRNK vakcina, ali sa dozom koja je 50 ili 100 puta slabija, čineći vakcinu jeftinijom i lakšom za proizvodnju. Endrju Alen, predsednik, izvršni direktor i suosnivač Griststona, kaže da bi tehnologija ove vakcine, čiji je cilj da stimuliše otpornije, trajnije reakcije T-ćelija protiv oblasti kovida-19 koje su očuvane između različitih verzija korona virusa, i stoga mogu da se nađu u svim virusima ove porodice, mogla da se iskoristi i kao pomoć za pravljenje univerzalnih vakcina protiv drugih virusa kao što je grip. Mogla bi čak i da pomogne da se ubrza njen postojeći rad na vakcinama protiv raka, koje koriste biopsije i pokušavaju da predvide mete za napad imunog sistema kako tumor raste. Ali jedno od najvećih nasleđa ovog novog obilja istraživanja vakcina moglo bi da bude mnogo bolja pripremljenost sveta na buduće epidemije korona virusa, nešto što mnogi naučnici veruju je neizbežno na osnovu trendova iz poslednje dve decenije. "Imali smo tri epidemije korona virusa u poslednjih 20 godina", kaže Alen. "Imali smo SARS 2002, MERS 2012. godine, a potom kovid-19. Mislim da svi možemo da se složimo da će doći do još jedne epidemije korona virusa, a mi moramo da budemo spremni za nju. Moramo da budemo bolje pripremljeni nego što smo bili prošli put."\nKovid 19Korona virusVakcinaImunizacijaPandemija


Potpisivanje sporazuma (Foto UNDP)\nAustrijska donacija od 250.000 evra deo je Austrijske razvojne saradnje u hitnim situacijama u odgovoru na Kovid 19, koja je uspostavljena sa ciljem sprečavanja širenja koronavirusa na Kosovu i biće korišćena za kupovinu testova na Kovid 19 za Institut za javno zdravlje Kosova.\nSporazum su potpisali Aleksander Šalenberg, austrijski federalni ministar za evropska i međunarodna pitanja i Maria Suoko glavna predstavnica UNDP-a.\n“Današnji sporazum sa Austrijskom razvojnom saradnjom je najnoviji doprinos naših međunarodnih partnera koji žele da pomognu Kosovu u borbi protiv pandemije. Nastavićemo blisku saradnju sa Ministarstvom zdravlja i drugim institucijama Kosova u odgovoru na hitne potrebe najugroženijih u ovoj krizi,” rekla je Maria Suoko.\n“Iako se mere polako ukidaju, svako od nas ima obavezu da bude obazriv. Testiranje je veoma važno u sprečavanju širenja virusa. Naša podrška u slabljenju pandemije ogleda se u jačanju naših partnera u podizanju kapaciteta. Nastavićemo da podržavamo Kosovo i u narednim mesecima,” kazao je Šalenberg.\nSporazum podrazumeva hitnu nabavku testova koji će omogućiti Ministarstvu zdravlja da spreči širenje virusa, lokalizuje žarišta i obezbedi način za predviđanje i planiranje strategija u borbi protiv virusa, navedeno je u saopštenju.\n17.10.2021 Zalutali metak na Jarinju (858)


RTCG - Radio Televizija Crne Gore - Nacionalni javni servis :: Ekonomija :: CGO: MVPEI koči povlačenje novca iz fondova EU\nREAGOVANJE 04. 03. 2013. 21:56 >> 21:49 1\nCGO: MVPEI koči povlačenje novca iz fondova EU\nZbog toga što ne ispunjava određene kriterijume koje postavlja Evropska unija, Crna Gora neće biti u mogućnosti da povlači novac iz fondova EU za projekte koji bi joj u suprotnom bio na raspolaganju, ocijenjeno je iz Centra za građansko obrazovanje.\nU saopštenju CGO podsjeća da je Ministarstvo vanjskih poslova i evropskih integracija više puta najavljivalo da će do kraja 2011. dobiti akreditaciju, tj. uvesti Decentralizovani implementacioni sistem za upravljanje fondovima Evropske unije i prenos vlasništva nad ovim procesom sa Evropske komisije na Crnu Goru. Međutim, iako je označeni rok više puta odlagan, plan nije ispunjen i još postoje ograničenja u vidu administrativnih kapaciteta, navodi se u saopštenju.\nIz CGO kažu da ovakav odnos i neispunjavanje kriterijuma postavljenih od strane EU, znači odlaganje mogućnosti povlačenja sredstava u okviru komponenti III i IV i svakako nanosi štetu Crnoj Gori.\n,,Crna Gora, zbog administrativnih ograničenja nadležne institucije, koja se prvenstveno ogleda u nestrateškom zapošljavanju lica koja ne posjeduju stručna znanja i iskustvo da se ovim poslovima bave, neće biti u mogućnosti da povlači novac za projekte, koji bi joj u suprotnom bili na raspolaganju", navodi se u saopštenju.\nCGO cijeni da je to posljedica propusta kod izrade strateških dokumenata vezanih za reformu državne uprave, koji su, kako se navodi, rađeni bez funkcionalnih analiza ministarstava i drugih organa državne uprave.\nPravo korišćenja sredstava iz III i IV komponente imaju samo države sa statusom kandidata za članstvo u EU, nakon usvajanja odgovarajućih strateških dokumenata i decentralizacije sistema upravljanja. Osim prvog uslova, Crna Gora ostale nije ispunila, iako zavise isključivo od nas samih, odnosno od MVPEI-a.\n,,U ovom trenutku, za Crnu Goru od posebnog značaja bila bi sredstva iz komponente IV koja podrazumijevaju podršku u oblasti razvoja ljudskih resursa i to: zapošljavanja, obrazovanja, naučnog i istraživačkog rad, ali i sredstva iz ostalih komponenti mogu biti značajna podrška u daljem sprovođenju neophodnih reformi na putu ka EU", navode iz te NVO.\n,,Ako se imaju u vidu i poruke koje sve češće stižu od strane Delegacije EU u Crnoj Gori, odnosno upozorenja da će dalja odlaganja uvođenja DIS-a dovesti do propuštanja prilika koje se Crnoj Gori otvaraju, postoji zabrinutost da nadležne institucije ili nijesu dovoljno ozbiljno pristupile ovom pitanju i poslu, ili nemaju potrebna znanja i vještine da ga sprovedu. Ovo dalje otvara pitanje sposobnosti crnogorske administracije da se uhvati u koštac sa brojnim nastupajućim zadacima i izazovima koji će slijediti u procesu pregovaranja sa EU, posebno ako se ima u vidu činjenica da nijesmo sposobni ni ispuniti one uslove koji nam donose direktne finansijske i druge koristi", navodi se u saopštenju CGO.


IMA SAMO 15 GODINA: Biciklista, koji je teško povređen u nesreći u Nišu, priključen na respirator | Novosti.RS\nOn je dobio teške telesne povrede opasne po život zbog čega je zbrinut na Klinici za anesteziju i intenzivnu terapiju Kliničkog centra u Nišu.\n- Pacijent ima teške povrede glave i karlice, priključen je na respirator, trenutno je u stabilnom stanju – saopštio je Radmilo Janković, načelnik ove zdravstvene ustanove.\nBiciklista je vozio Ulicom Pavla Jurišića Šturma i udario u putničko vozilo „nisan“ koje se kretalo Ulicom LJubomira Nikolića, a kojim je upravljala tridesetšestogodišnja žena, navode sagovornici upoznati sa ovim slučajem.\nPolicija je potvrdila da je došlo do saobraćajne nesreće u kojoj je povređen biciklista, da je obavešteno nadležno tužilaštvo te da se ostale okolnosti nesreće utvrđuju.\nudes saobraćajka udes u Nišu teško povređen biciklista


Kako se navodi, DS da odluči ili će nastaviti proteste ili će konačno omogućiti rad Narodne Skupštine i poštovati neprikosnovenu i nedvosmislenu izbornu volju građana Srbije.\nU saopštenju SNS se navodi da Demokratska stranka ne samo da danima sprečava normalno funkcionisanje Skupštine Srbije, nego i onemogućava građane da planiraju svoj svakodnevni život i da se kreću bez ograničenja i svakodnevnih kašnjenja, navodi se u saopštenju. "Srpska napredna stranka poručuje Demokratskoj stranci da kada govore o nezavisnosti i urušavanju institucija, neka prvo pogledaju u pravcu svog predsedničkog kandidata, Saše Jankovića, koji je na najbrutalniji način unizio instituciju ombudsmana i zloupotrebljavao funkciju u cilju svoje političke karijere, politikanstva i svakodnevnih laži, a onda da se sete i svih institucija koje su uništili", stoji u saopštenju. SNS ističe da građani nisu zaboravili kako je DS „reformisala“ pravosuđe svojim partijskim kadrovima, postavljala partijske poslušnike na čelo sudova, tužilaštava, bolnica, univerziteta, medijskih kuća, kakve su medijske zakone donosili i kako su izgledali demokratski“ mediji za vreme njihove vladavine. "Nažalost, Demokratska stranka, osim laži, nema ništa da ponudi građanima Srbije, slagali su juče, lažu i danas, a nastaviće da lažu i svakog narednog dana", poručili su iz SNS.\n« RIK: Nije bilo krađe glasova Policija istražuje snimak na kojem se vidi kako se u glasačku kutiju ubacuje više listića »


Početna > 2021 > U gostima – Nina Dragičević\nU subotu 3.aprila od 19 časova na Radiju Plac emitujemo desetu epizodu emisije U GOSTIMA gde razgovaramo sa Ninom Dragičević, kniževnicom i kompozitorkom, članicom kolektiva Zavod Sploh iz Ljubljane. Repriza emisije je na programu u ponedeljak od 17 časova.\nNakon emisije emitujemo radio dramu “Ljubi me brzo” nastalu po istoimenom književnom tekstu Nine Dragičević (Idiot, 2016). Ova radio drama uvlači nas u efekte ubrzanja na misao savremenog ljubavnika, želje i večnog leta. Zvučni tok misli, koji ne prenosi slušaocu ništa preko radija, već sam aparat predstavlja kostur u kome misao prolazi i zvuči.\n2021klara i rosaNina Dragičevićradio placu gostima


Pionirke Srbije u odbojci tokom priprema posetile fabriku Mg Mivela vode - KruševacGrad\nŽenska pionirska reprezentacija Srbije u odbojci, u Trsteniku se priprema za Balkansko prvenstvo 2019, koje će se odigrati u periodu od 2. do 6. jula, u Vrnjačkoj Banji. Tom prilikom, pionirke Srbije su posetile fabriku „Nova sloga“, koja flašira prirodnu mineralnu Mg Mivela vodu, zvaničnu vodu Odbojkaškog saveza Srbije.\nDelegaciju ženske pionirske reprezentacije Srbije dočekale su Dragana Puzović, direktorka kompanije i Mica Bondžić Antić, šefica kontrole kvaliteta, koje su najmlađe odbojkašice upoznale sa procesom proizvodnje i prednostima vode koja predstavlja prirodan izvor magnezijuma.\nVoda i magnezijum su od velike važnosti, naročito za sportiste, jer je voda ključna za termoregulaciju, transport hranljivih materija i otklanjanje toksina u organizmu dok je magnezijum potreban za pravilan rad mišića i stvaranje energije. Upravo iz tog razloga, reprezentativci Srbije u odbojci svakodnevno je konzumiraju.\nMg Mivela izvire u selu Veluće, kod Trstenika, u okruženju netaknute prirode, odakle se voda crpi i flašira se u skladu sa najstrožijim svetskim standardima.\n28.09.2021 0 149\n02.09.2021 0 271\n01.09.2021 0 152\n28. oktobra 2021., 22:29


Makron sprema „borbenu atmosferu“ za odlučujuću bitku - 03.07.2020, Sputnik Srbija\nMakron sprema „borbenu atmosferu“ pred nove izbore. Rekonstrukcijom vlade i imenovanjem novog premijera koji ga ne može ugroziti predsednik Francuske pokazuje... 03.07.2020, Sputnik Srbija\nMakron je drzavnik na vazalska drzava bitke je hitler zavsijo sa francusku anglo amerika suje odnovo okupirale i su idajle okupatori\nanalize i mišljenja, komentari i analitika, eduar filip, francuska\nKomentarišući ostavku premijera Eduara Filipa uoči najavljene rekonstrukcije vlade u Parizu i izbor zamenika šefa administracije francuskog predsednika Žana Kasteksa za novog premijera, Gujaničić kaže da Makron ovim potezom pokušava da povrati poverenje građana do narednih predsedničkih izbora.\nMakron sprema „borbenu atmosferu“ pred trku za novi mandat\n„Predsednik je ušao u poslednju trećinu svog mandata i ovim putem je hteo da poruči francuskoj javnosti i svojim „trupama“ da je on i dalje šef, da drži konce u svojim rukama i da njihov „brod“ mora odlučnije da usmeri u određenom pravcu. Ovo je neka vrsta neformalne najave za stvaranje svojevrsne „borbene atmosfere“ za predsedničke izbore koji će uslediti u aprilu 2022. godine“, ocenjuje Gujaničić.\nIako je ovako nešto bilo očekivano on sam, kako kaže, ipak do poslednjeg momenta nije očekivao da će se Makron odreći usluga Eduara Filipa koji je na funkciji prvog ministra bio od 15. maja 2017. godine.\n„Filip je od čoveka koga šira javnost nije naročito poznavala pre premijerske funkcije tokom svog mandata postao prilično popularan, pre svega zahvaljujući svom uravnoteženom pristupu i utisku da vlada situacijom. Neke poslednje ankete govore da je njegova popularnost prevazišla Makronovu. Ali, sigurno je da je bilo i dosta neslaganja sa predsednikom po mnogim pitanjama, pa kao proizvod svega toga vidimo da je njihova trogodišnja saradnja okončana. Ko poznaje francuski politički sistem i praksu zna da je predsednik apsolutni gospodar situacije u toj zemlji, pogotovo kada ima premijera iz svojih redova“, primećuje sagovornik Sputnjika.\nRizičan, ali neophodan potez francuskog predsednika\nGujaničić kaže da je Makron svestan da je rekonstrukcijom vlade preduzeo rizičan potez, ali da mu je on bio neophodan kako bi povratio deo izgubljenog autoriteta.\n„U zemlji vlada nezadovoljstvo, a pogotovo povodom načina na koji je vođena kriza vezano za koronavirus. Zna se da kada situacija nije dobra stradaju ministri, a kada kriza dostigne određeni nivo prvi na udaru je prvi ministar, odnosno premijer. Korona je dosta toga poremetila i ostaje da se vidi u kojoj će meri francuski lider uopšte imati vremena da sprovede reforme koje je započeo. Naime, što su bliži predsednički izbori on će sve više voditi računa o tome kakvu medijsku sliku ostavljaju njegovi pojedini potezi i reforma. Pitanje je da li je spreman da previše rizikuje do poslednjeg dana svog mandata, ali ono što je sigurno je da će od nove vlade tražiti maksimalnu efikasnost i opreznu komunikaciju, bez nekih verbalnih gafova i iskakanja“, ocenjuje Gujaničić.\nNovi premijer bez šanse da ugrozi Makrona\nU osvrtu na izbor Žana Kasteksa za mandatara za sastav nove vlade, naš sagovornik kaže da je dosadašnji zamenika šefa administracije Emanuela Makrona ličnost iz tehnokratske sfere koji je u nekoliko navrata bio direktor kabineta ministara iz Sarkozijevih vlada.\n„On je iskusni administrativac, bavio se poslovima iz zdravstvene i socijalne sfere i nije političar u punom smislu te reči. Čovek je konzervativnih, desnih uverenja i nema neku naročitu samostalnu političku težinu. Makron će na Kasteksa moći da se osloni u operativnom, tehničkom, administrativnom smislu, ali on neće ni u kom slučaju moći politički da ga ugrozi jer ima manji autoritet od svog prethodnika Eduara Filipa“, uveren je Gujaničić.\nHoće li Filip predsedniku „na crtu“\nNa pitanje da li bi doskorašnji premijer, imajući u vidu porast Filipove popularnosti, mogao postati Makronov rival na predstojećim predsedničkim izborima, Gujaničić kaže da mu se čini da se u istoriji Pete republike nikada nije desilo da premijer koji je smenjen izađe na crtu aktuelnom predsedniku.\n„Ne verujem da će Filip išta aktivno preduzimati na sledećim predsedničkim izborima, što nikako ne isključuje mogućnost da sa svojim solidnim rejtingom bude aktivan na nekim narednim, eventualno 2027. godine. U njega će nakon ove ostavke svakako biti upereni mnogi pogledi i biće zanimljivo pratiti njegovu dalju karijeru“.\nEduar Filip bio je, posetimo, na čelu francuske vlade u poslednje tri godine. Po profesiji je pravnik, advokat, dugogodišnji član Unije narodnog pokreta, koja je kasnije postala stranka Republikanaca.\nNovi premijer Žan Kasteks (55) našao se u centru pažnje analitičara na proleće kada mu je Makron naložio da sprovede državni plan ukidanja karantina koji je uveden zbog pandemije. Takođe je bio postavljen za međuresornog komesara za Olimpijske i Paraolimpijske igre, koje bi trebalo da se održe 2024. godine u Parizu. Pre toga bio je gradonačelnik grada Prad na jugu zemlje.


Nevladina organizacija Centar za zastupanje demokratske kulture (ACDC) je organizovala konferenciju o radu članova dveju komora i problemima sa kojima se susreću, sa posebnim osvrtom na imovinska prava na Kosovu.\nBivši predsednik Advokatske komore Kosova Osman Havoli smatra da odnosi između dve komore nisu dobri, te da je važno govoriti o toj temi.\n“Situacija između advokatskih komora Kosova i Srbije trenutno nije povoljna. Dobro je da se krenulo sa ovom složenom temom, advokatska profesija je nezavisna od političke konotacije. Što se tiče zastupanja, mi imamo poteškoća u zastupanju klijenata zbog političke situacije Srbije i Kosova”, kazao je on.\n“Potrebno je da se izvrše promene u Krivičnom zakonu Kosova i da se nađe trajno rešenje kako bismo radili svoj posao najbolje što umemo. Što se tiče imovine bilo koga, Srba, Albanaca, Roma, teško je doći do potrebne papirologije zato što katastar nije ono što bi trebalo da bude”, zaključio je Havoli.\nZajednički problemi sa kojima se građani Kosova i centralne Srbije susreću su višegodišnja čekanja na rešavanje predmeta u vezi sa imovinskim pravom.\nČlan advokatske komore Srbije Dragutin Nenezić smatra da advokat ne može da pruži veću pravnu sigurnost od one koju sistem predviđa.\n“Postoji uslov da advokat bude član advokatske komore, u ovom slučaju Advokatske komore Kosova. Kolege sa Kosova koje zastupaju svoje klijente pred sudovima u Srbiji mogu to raditi zahvaljujući odluci iz 2007. godine”, kazao je Nenezić.\nČlan advokatske komore Kosova Nebojša Vlajić je naglasio da se problemi advokata, uprkos navodnim dogovorima, ne rešavaju.\n“Svi smo mi svesni da se politika u velikoj meri meša u naš život. Ja se ovim poslom bavim 27 godina i to je uvek bilo tako. Advokati iz Srbije u krivičnom postupku ne mogu biti branioci okrivljenom na Kosovu. Problemi su obostrani, a najveći je nepriznavanje dokumenata. Kada u Srbiji vide kosovski pečat na dokumentima, oni ih ne priznaju, kao i obrnuto. Posle Briselskog sporazuma imali smo dogovor da će stare odluke donete od strane Srbije na Kosovu biti priznate, a u praksi to nije tako”, zaključio je on.\nVlajićev kolega Predrag Miljković smatra da je najveći problem imovine na Kosovu njena uzurpacija.\n“Ukoliko ste raseljeno lice sa Kosova i nemate nikakav uvid u katastar nepokretnosti, vi ne znate šta se dešavalo poslednjih 20 godina sa vašom imovinom. Do vremena kada vi angažujete advokata da zatraži posedovni list, ta imovina je nekoliko puta već preprodata, nasleđena, otuđena”, kazao je on.\nDanašnjoj virtuelnoj konferenciji su prisustvovali pravnici, advokati, aktivisti civilnog društva, te predstavnici međunarodnih organizacija i medija, a podržana je od strane Maršalovog fonda i Balkanskog fonda za demokratiju.


MOTODROM - KORAK BLIŽE\nPrezentacija plana detaljne regulacije za izgradnju motodroma "Srbija ring" uz naseljno mesto Kaluđerovo, održana je u Sali SO Bela Crkva. Ispred Zavoda za urbanizam Vojvodine plan je prezentovala dipl.arh. Vesna Prosenica, a o potrebama izgradnje motodroma govorili su Nenad Živanović predsednik SO bela Crkva i Božidar Mihajlović pomoćnik predsednika AMSS.\n- Od Budimpešte do Istambula nema licenciranog motodroma. Auto-moto Savez Srbije je podržao ideju kako zbog potrebe da u našoj zemlji za auto i moto trke više ne koriste stare vojne poligone i aerodrome, tako i zbog mogućnosti da se projektom konkuriše za sredstva iz IPA programa. Ideju je podržalo i Ministarstvo za sport, rekao je Božidar Mihajlović, pomoćnik predsednika AMSS.\n- Opština Bela crkva je veoma ozbiljno pristupila ovom projektu koji je toliko veliki da se ne može uraditi za tri ili četiri godine, svi ostali koji budu vodili računa o dobrobiti opštine preuzeće posao od nas. Nešto što je od opšteg interesa i može da donese ogroman benefit ne sme da se ispusti, rekao je Nenad Živanović.\n- Drago mi je da je AMSS prepoznao Belu Crkvu kao partnera na ovako značajnom projektu kako za oblast turizma, tako i za razvoj privrede. Nenad Živanović kao predsednik SO je postavljen za koordinatora na ovom projektu i u narednom periodu će imati punu podršku kako predsednika opštine tako i lokalne vlasti, istakao je Darko Bogosavljević predsednik opštine Bela Crkva.\n- Lokacija koja je određena nema nikakvih ograničenja jer se u blizini ne nalaze zaštićena prirodna područja, niti spomenici kulture. U fazi smo izrade nacrta plana i plana ukupne infrastrukture. Uz poštovanje svih procedura, za nekoliko meseci možemo da izradimo plan koji će se naći pred SO Bela Crkva,rekla je Vesna Prosenica iz Zavoda za urbanizam Vojvodine.\nZa izgradnju motodroma neophodno je 50ha, deo zemljišta će morati da se otkupi. Od tridesetoro vlasnika parcela dobijena je ili saglasnost za prodaju, ili izjava da nisu protivni da zemljište otuđe.\n- Sve službe su dužne da vode računa o interesima vlasnika ovih parcela. Sa motodromom i uz razvoj turizma u opštini bi moglo mirno da se živi, otvaraju fabrike i zapošljavaju ljudi, a sama opština bi se našla na mapi Evrope i postala jedna od bitnijih u Srbiji, ističe Nenad Živanović.\nO značaju ovog projekta govori i podatak da bi bio uposlen više od 200 dana u godini, da auto i moto trke privlače veliki broj gledalaca što bi doprinelo razvoju turizma u drugom smeru uz izgradnju objekata za visoki turizam.\nPosted by Belocrkvanske Novosti ISTINA at 09:56


Air Serbia imala jak start u 2022. - Aviatica\nAir Serbia imala jak start u 2022.\nAir Serbia u januaru prevezla 71 odsto više putnika u odnosu na januar 2021.\nDatum / Date: 18.02.2022.\nTokom januara 2022. godine, Air Serbia je obavila 1.641 let u redovnom i čarter saobraćaju, preko matičnog aerodroma u Beogradu, kao i vazdušnih luka u Nišu i Kraljevu.\nUprkos jakom uticaju omikron varijante korona virusa, prevezeno je više od 90 hiljada putnika, što je za 71 odsto više u poređenju sa januarom 2021. godine, koji je takođe bio pogođen zimskim talasom pandemije COVID-19.\n“Izuzetno nam je zadovoljstvo što smo ovu godinu započeli rastom učinka, koji predstavlja rezultat naše adaptacije na život sa korona virusom. Povećanjem broja prevezenih putnika u januaru za čak 71 odsto u odnosu na isti mesec prošle godine, pokazali smo da smo spremni za snažnu ekspanziju koju očekujemo u narednom periodu. Zabeleženi rezultati takođe dokazuju da su naše odluke, kao i naša strategija na pravom putu za koji verujemo da će nam pomoći da u narednim mesecima budemo jači na obostrano zadovoljstvo – nas i naših putnika”, izjavio je Boško Rupić, viši menadžer prodaje u Air Serbiji.\nSrpska nacionalna avio-kompanija je u januaru uspostavila nove linije od javnog interesa sa aerodroma Konstantin Veliki u Nišu i aerodroma Morava u Kraljevu, čime je omogućila putnicima iz različitih delova zemlje da stignu do evropskih destinacija u mreži Air Serbije.\nAir Serbia je tokom 2021. godine realizovala za 39 odsto veći obim saobraćaja i prevezla za 83 odsto više putnika u odnosu na 2020. godinu, dok je broj putnika tokom januara iznosio 53,457.


Osporavanje autorizacije upotrebe DEHP – Udruzenje Sredina\nOsporavanje autorizacije upotrebe DEHP\nEvropskoj komisiji preti tužba zbog odluke da odobri trima kompanijama za reciklažu upotrebu endokrinog disruptora dietilheksil ftalat (DEHP).\nTužba podneta od strane NVO ClientEarth, usledila je pošto je Evropska komisija u aprilu ove godine izdala autorizaciju kojom je dozvolila kompanijama VinyLoop Ferrera, Stena Recycling i Plastic Planet da koriste DEHP u recikliranom PVC-u naredne četiri godine.\nClientEarth traži od Evropske komisije da preispita ovu odluku – ukoliko ne dobiju zadovoljavajući odgovor, ova organizacija će ceo slučaj izneti pred Evropski sud pravde. U zahtevu ClientEarth da se ova odluka preispita navodi se da je prilikom odobravanja DEHP, Evropska komisija u “nevešto sprovedenoj proceduri” nezakonito prihvatila nepotpunu aplikaciju ovih kompanija u kojoj su nedostajale ključne informacije koje su propisane zakonom.\nOni tvrde da ove kompanije nisu dokazale da prednosti od upotrebe DEHP prevazilaze rizike i ignorisali su dokaze da postoje bezbednije alternative i da je njihova primena ekonomski i tehnološki moguća.\nGovoreći ispred advokatske kancelarije čije se sedište nalazi u Briselu, Alice Bernard je rekla: “Zahtev da se odobri upotreba ove hemikalije bio je nepotpun, a Evropska komisija ga je ipak odobrila. Ovo predstavlja užasan presedan i samim tim proces autorizacije – našu prvu liniju odbrane od toksičnih materija – obezvređuje”.\nProšlog novembra Evropski parlament je usvojio neobavezujuću rezoluciju kojom poziva Evropsku komisiju da zabrani DEHP, za koji se zna da ima štetne efekte na endokrini sistem sisara. DEHP je zabranjen EU REACH propisom, ali još uvek postoji nedoumica da li Evropska komisija ovom svojom odlukom krši odredbe ovog propisa.\nU martu REACH komitet Evropske komisije je izglasao da se DEHP, zajedno sa još tri ftalata, klasifikuje kao endokrini disruptor za ljude (endocrine disrupting chemical – EDC), a ranije je DEHP bio svrstan kao EDC za životnu sredinu.\nU vezi toga, Francuska agencija za životnu sredinu ANSES objavila je predlog kriterijuma za definisanje neke hemikalije kao EDC, kako bi jasno izrazila stav Francuske da bi ova EU strategija trebala dalje da se razvija.\nNjihova preporuka je da se zadrži Opcija 3 u smernicama Evropske komisije i predlaže da se EDCs klasifikuju u 3 kategorije: ‘dokazan’, ‘navodno’ i ‘sumnja se’. Ovaj pristup se zasniva na WHO/IPCS definiciji EDC koja reflektuje bilo kakav nivou neizvesnosti.\nANSES takođe poziva da se uradi bolja harmonizacija EDC klasifikacije, što bi po njima trebalo da sprovede samo jedan nadležni organ kao što je Evropska agencija za hemikalije (ECHA).\nMaxine Perella, 8 Aug 2016\nIzvor: ENDS Europe – Europe’s environmental news and information service\nPrev post Zagađenje od plastike Next post Smernice za dobijanje energije iz otpada i rad na povećanju investicija u saradnji sa EIB-om


Tanjug 13. avgusta 2018. 11:52\nBEOGRAD – Potpredsednica Vlade i ministarka gradevinarstva, saobraćaja i infrastrukture Zorana Mihajlovic izjavila je danas da Srbija beleži njabrže rastući protok saobraćaja u odnosu na druge zemlje i dodala da će do kraja godine kroz zemlju proći 53 miliona vozila.\n„Srbija je u prethodnih nekoliko godina izgradila 200 kilometara novih auto-puteva i time se vratila na evropsku mapu saobraćajnica, što rezultira najbrže rastućem protoku saobraćaja u odnosu na druge zemlje. Do kraja godine imaćemo 20 miliona više vozila kroz Srbiju nego pre par godina i to je glavni razlog za gužve na našim putevima“, izjavila je Mihajlović, navodi se u saopštenju.\nMihajlovićeva je dodala da je samo u julu kroz Srbiju prošlo 562.000 vozila više nego prošle godine u isto vreme, te da očekuje da do kraja 2018. kroz našu zemlju prođe 53 miliona vozila.\n„Ulaganjem u infrastrukturu, vratili smo saobraćaj sa drugih koridora na Koridor 10 i na to sam posebno ponosna. Srbija je najbrža i najkraća ruta, sa novim i kvalitetnijim putevima i ne treba da čudi što smo samo u julu imali 6,06 miliona vozila kroz našu zemlju“, rekla je ona.\nMihajlović je podsetila da je na inicijativu Ministarstva građevinarstva, saobraćaja i infrastrukture pokrenut i završen projekat proširenja graničnog prelaza Batrovci, za šta je u budžetu izdvojeno 665 miliona dinara, i najavila radove na graničnom prelazu Horgoš.\n„Pored proširenja terminala za teretna vozila, izgrađeno je šest novih saobraćajnica za putnička vozila i autobuse, osvetljenje terminala, nova parking mesta za teretna vozila i neophodna tehnička i elektronska oprema. Spremni smo i da pokrenemo radove na proširenju graničnog prelaza Horgoš o čemu se dogovaramo sa Upravom carina i Graničnom policijom“, izjavila je ministarka.\nOna je istakla i da na gužve i veliko čekanje na granicama utiču detaljne kontrole hrvatskih i mađarskih graničnih službi zbog striktnih šengenskih procedura i migranata, kao i da je sa mađarskom stranom dogovoreno da autobusi na redovnim linijama i kamioni koji prevoze lako kvarljivu robu imaju proritet u slučaju gužvi.\nPrema njenim rečima, takođe je dogovoreno da se vreme rada manjih graničkih prelaza produži.


Ambasador Fabrici u poseti Aleksincu i Nišu | Nova Ekonomija\nAmbasador Fabrici u poseti Aleksincu i Nišu\nŠef Delegacije Evropske unije (EU) u Srbiji, ambasador Sem Fabrici sutra će prvi put posetiti Niš i Aleksinac gde će se sastati sa gradonačelnikom Niša Darkom Bulatovićem, predsednikom opštine Aleksinac Nenadom Stankovićem i obići projekte koje je finansirala Evropska unija u Nišu kao i projekte u Aleksincu koje Evropska unija realizuje u partnerstvu sa Vladom Švajcarske preko razvojnog programa Evropski PROGRES.\nAmbasador Fabrici će prvo posetiti Aleksinac gde će se susreti sa predsednikom opštine i tom prilikom prisustvovati prezentaciji geografskog informacionog sistema (GIS), alata koji omogućava opštinama da prikupljaju, obrađuju i upravljaju prostornim podacima i tako bolje planiraju razvoj, donose odluke i privlače potencijalne investitore. Ovo je i dobar primer međuopštinske saradnje opština Aleksinac i Merošina koje su zajednički sprovele ovaj projekat vredan 150.000 evra.\nU Aleksincu će Šef Delegacije EU takođe posetiti dve preduzetnice koje su uz pomoć EU i Vlade Švajcarske pokrenule svoje poslovanje, Maju Ostojić koja vodi stomatološku ordinaciju i Biljanu Đokić, vlasnicu Poliklinke Natus.\nPosetu Nišu ambasador Fabrici će započeti susretom sa gradonačelnikom Niša Darkom Bulatovićem. Šef Delegacije i gradonačelnik će prisustvovati prezentaciji o EU projektima na teritoriji Niša pripremljenu od strane Kancelarija za lokalni ekonomski razvoj. Ambasador Fabrici će obići znamenitosti Niša i posetiti arheološku postavku u Narodnom muzeju u Nišu.\nEU Info kutak u Nišu će takođe ugostiti ambasadora EU i gradonačelnika Niša koji će tom prilikom obići izložbu "Dehumanizacija" mladog umetnika Aleksandra Markovića.\nPoseta Start up centru na Elektronskom fakultetu u Nišu koja je deo programa predstavlja prvu fazu Naučno Tehnološkog parka koju je finansirala Vlada Republike Srbije. Evropske investiciona banka izdvojila je 15.2 miliona evra za izgradnju parka.\nAmbasador Fabrici će tokom popodneva razgovarati sa građanima Niša na debati „Pitaj me bilo šta o EU" koju organizuje po četvrti put Evropski pokret u Srbiji i Evropski pokret u Srbiji - Kraljevo u okviru EU projekta "Evropa za mene”. Učesnici će imati jedinstvenu priliku da direktno u razgovoru sa ambasadorom Fabricijem saznaju više o novoj Strategiji proširenja EU i mogućnostima da Srbija postane članica EU 2025.


Sportske.net - Benitez: "Trofeji će naterati navijače da me zavole"\nBivši menadžer Liverpula danas je odradio prvi trening sa ekipom Čelsija a nakon toga se obratio novinarima.\nNajviše pitanja bilo je vezano za Benitezov odnos sa navijačima Čelsija koji su jasno istakli da ne žele Španca na klupi.\nBenitez je pre zvanične promocije rekao da nema problem sa njima i da će ih uspesi ekipe privoleti na njegovu stranu a slično je govorio i na konferenciji za medije.\n"Da sam ja navijač želeo bih da moj klub na klupi ima trenera koji će donositi trofeje ekipi. Ne mislim da me navijači Čelsija ne poštuju a ono što sam ranije govorio o njihovom klubu dok sam sedeo na klupi Liverpula bilo je profesionalno branjenje svoje ekipe pred važne mečeve" rekao je Benitez.\nŠpanac je poručio da će dati sve od sebe da u narednih sedam meseci, na koliko je potpisan kratkoročni ugovor sa Čelsijem, osvoji što više trofeja, od pet, koliko je još ostalo u opticaju.\n"Kada sednete na klupu Čelsija logično je da se očekuju trofeji. Imam iza sebe veliko iskustvo i kada sam pristao da preuzmem ekipu učinio sam to jer je i moj cilj bio da vodim tim koji teži osvajanju što više trofeja" konstatovao je Benitez.\nOn je potvrdio da će Džon Teri ostati kapiten ekipe kao i da će Zenden biti njegov pomoćnik.\nRafa će premijeru na takmičarskom meču imati narednog vikenda kada se Čelsi bude sastao sa ekipom Mančester Sitija.


Predsjednik Čubrilović prisustvovao Drugom forumu dijaspore u Banjaluci: Parlament će pružiti maksimalnu podršku saradnji sa dijasporom | NSRS\nPredsjednik Čubrilović prisustvovao Drugom forumu dijaspore u Banjaluci: Parlament će pružiti maksimalnu podršku saradnji sa dijasporom\n30.05.2019 - 18:45\nPredsjednik Narodne skupštine Republike Srpske Nedeljko Čubrilović prisustvovao je danas svečanom otvaranju Drugog foruma dijaspore u Banjaluci koji je okupio Srbe iz matice i inostranstva, kao i sve strane državljane koji izučavaju srpski jezik, istoriju i kulturu, a zainteresovani su za razvoj Republike Srpske.\nOtvaranju Foruma dijaspore prisustvovali su predsjednik Republike Srpske Željka Cvijanović, premijer Srpske Radovan Višković, predsjedavajući Predsjedništva BiH Milorad Dodik, izaslanik predsjednika Republike Srbije Nikola Selaković, zvanice iz javnog, privrednog, političkog života Republike Srpske, Srbije i dijaspore, kao i predstavnici Srpske pravoslavne crkve.\nObraćajući se na skupu, predsjednik Čubrilović je kazao da je prošle godine u februaru održan Prvi forum kao novi način povezivanja i saradnje Republike Srpske i dijaspore.\n„Uvjeren sam da ćemo nastaviti sa ovom formom okupljanja i da će ovo postati čvrsta spona između Republike Srpske i Srbije – kao matičnih država – i naše dijaspore koja je za nas veoma važna, u svakom pogledu. Nama u Republici Srpskoj je velika čast što je danas na ovom, drugom Forumu dijaspore, prisutno skoro 200 učesnika iz 25 različih država. Ove brojke potvrđuju da Republika Srpska ima jaku dijasporu i da republičke institucije moraju u budućnosti intenzivno raditi na saradnji i povezivanju sa svim našim ljudima širom svijeta“, poručio je predsjednik Čubrilović.\nPredsjednik parlamenta je istakao da će, u institucionalnom smislu, Narodna skupština Republike Srpske pružiti maksimalnu podršku u svim oblicima saradnje sa dijasporom.\n„Podsjetiću vas da je parlament Republike Srpske i dalje najefikasnija zakonodavna institucija u Bosni i Hercegovini. Naš parlament nesmetano funkcioniše i obavlja svoju ustavnu i zakonsku nadležnost. Narodna skupština, u skladu sa programom, izvršava sve svoje obaveze u procesu evropskih integracija“, rekao je predsjednik Čubrilović.\nOn je svim učesnicima Foruma, predstavnicima institucija i gostima poželio uspješan i konstruktivan rad.\n„Želim vam da uspostavite još čvršće temelje, mehanizme i međusobne veze za sve buduće skupove ovakve vrste. Republika Srpska, zajedno sa vama, može i treba da bude što više prepoznatljiva i bolje pozicionirana na međunarodnom planu. Na putu ka Evropskoj uniji, vaša podrška je od velikog značaja, jer članstvo u Evropskoj uniji jeste naš cilj i naše zajedničko opredjeljenje“, istakao je predsjednik Čurbilović.\nPredsjednik Republike Srpske Željka Cvijanović istakla je da je osnovni cilj Foruma dijaspore, koji se organizuje drugu godinu zaredom u Banjaluci, čvršće povezivanje institucija Republike Srpske sa dijasporom.\n„Više od 200 predstavnika naše dijaspore iz više od 30 zemalja svijeta, koji prisustvuju ovom forumu, pokazuju da je Republika Srpska naša kuća, ma gdje živjeli, a poruka koju danas šaljemo jeste da našu kuću želimo zajedno da čuvamo, izgrađujemo i unapređujemo“, poručila je Cvijanovićeva, zahvalivši svim učesnicima koji su došli na Forum dijapsore, u Banjaluku i Republiku Srpsku.\nPredsjedavajući Predsjedništva BiH Milorad Dodik rekao je da je od izuzetnog značaj povezivanje Republike Srpske sa dijasporom, s ciljem unapređenja saradnje u svim oblastima, a na dobrobit razvoja Srpske.\n„Zadovoljan sam činjenicom da smo se okupili danas ovdje kako bi trasirali dalje puteve u našoj saradnji jer pripadamo jednom narodu“, rekao je Dodik u obraćanju na otvaranju Foruma dijaspore.\nPredsjednik Vlade Republike Srpske Radovan Višković rekao je da je saradnja sa dijasporom od izuzetnog značaja za razvoj i prosperitet Republike Srpske, te da je prioritet Vlade jačanje privrede i poboljšanje standarda stanovništva.\nNikola Selaković, izaslanik predsjednika Srbije Aleksandra Vučića, rekao je danas da razlike među srpskim narodom nema i ne smije biti i da je zato od ogromnog značaja okupljanje i povezivanje sa srpskom dijasporom.\nPredsjednik Čubrilović razgovarao sa šefom Delegacije EU u BiH ambasadorom Lars Gunar Vigemarkom o Mišljenju Evropske komisije o zahtjevu BiH za dobijanje kandidatskog statusa za članstvo u EU


Oglasila se i Vojvodina, na koje tribine (ne) mogu navijači Partizana? - Sportske.net\nOglasila se i Vojvodina, na koje tribine (ne) mogu navijači Partizana?\nPripreme za derbi 30. kola Superlige uveliko traju.\nOvo je trebalo ''Bambiju''!Dva derbija u prvom kolu plej-ofa, ovo su parovi, ali DRUGO KOLO bi moglo da privuče još veću pažnju!Bogosavac pobesneo u Partizanovom tunelu, a onda...Izjava koja privlači pažnju, Dinamo teži rival od Partizana?Savo rekao šta je bilo idealno, ali ne i kakve to veze ima sa tenisom\nU nedelju od 17 časova ekipa Vojvodine dočekaće Partizan u derbiju poslednjeg kola preliminarne faze takmičenja u Superligi Srbije.\nUtakmica će imati veliku važnost i za jedne i za druge. Partizan bi pobedom ostao na trećem mestu, na koje se juče vratio trijumfom nad Čukaričkim, dok se Vojvodina bori za plasman u plej-of.\nUtisak je da i jedni i drugi polako izlaze iz krize, da su u usponu forme, pa se očekuje dobar fudbal na ''Karađorđu''.\nTri dana pre utakmice, Vojvodina se oglasila zvaničnim saopštenjem na klupskom sajtu, a tiče se prodaje karata i organizacije utakmice.\n''Fudbalski klub Vojvodina obaveštava sportsku javnost i sve ljubitelje fudbala da će prodaja ulaznica za predstojeći meč 30. kola Super lige Srbije, u kojem će se u nedelju, sedmog aprila, sa početkom u 17 časova, na stadionu “Karađorđe” u Novom Sadu sastati Vojvodina i Partizan, zvanično početi u četvrtak.


Unapređenje ekonomskih odnosa sa Crnom Gorom – Balkanekspresrb.rs\nIzvor: srbija.gov.rs/Foto: privreda.gov.rs\nMinistarka privrede u Vladi Republike Srbije Anđelka Atanasković i ministar ekonomskog razvoja Crne Gore Jakov Milatović najavili su danas da će zasedanje Mešovite komisije za ekonomsku saradnju dveju zemalja biti održano u narednim mesecima u Podgorici.\nNa sastanku je dogovoreno da će u okviru zasedanja biti organizovan i poslovni forum privrednika radi unapređenja ekonomskih odnosa i razvijanja privredne saradnje.\nAtanasković je, u obraćanju novinarima nakon sastanka sa Milatovićem, istakla da su razgovori bili konstruktivni i da postoji prostor za unapređenje privredne saradnje, navodeći da će forum privrednika biti organizovan u cilju jačanja ekonomskih odnosa.\nMilatović je podvukao da je Srbija veoma važan trgovinski partner Crnoj Gori i da su ove godine granice te zemlje otvorene za sve građane i privrednike, što je veoma važno za turizam i kretanje robe.\nOn je, ocenivši da saradnja Srbije i Crne Gore može da bude još bolja, preneo da je na sastanku okvirno dogovoreno da delegacija Vlade Srbije, u drugoj polovini septembra, predvodi veliki broj privrednika u poseti Crnoj Gori kako bi se dao politički stimulans ekonomskoj saradnji.


RTS :: Skupština usvojila set finansijskih zakona\nPolitika Skupština usvojila set finansijskih zakona\npetak, 08. jun 2018, 10:38 -> 19:40\nSkupština usvojila set finansijskih zakona\nParlament usvojio set finansijskih zakona, koje je podnela Narodna banka Srbije, kao i izmene zakona o privrednim društvima i o stečaju i tri sporazuma o zajmu Srbije od od ukupno 225,7 miliona evra. NBS od 1. januara preuzima deo nadležnosti Poreske uprave.\nSkupština Srbije usvojila je Zakon o zaštiti korisnika finansijskih usluga kod ugovaranja na daljinu, odnosno putem interneta, kojim se, između ostalog, propisuje da bankarski klijenti neće morati da plate usluge koje prilikom uzimanja kredita nisu naručili, poput nekih vrsta osiguranja.\nUsvojen je Zakon o međubankarskim naknadama i posebnim pravilima poslovanja kod platnih transakcija na osnovu platnih kartica, kojim je predviđeno da međubankarske naknade za transakcije koje se obavljaju platnim karticama budu ograničene na 0,2 odsto od vrednosti transakcije za debitne i na 0,3 procenta za kreditne kartice.\nObrazlažući taj akt u raspravi, guverner NBS Jorgovanka Tabaković je rekla da će se u prelaznom periodu od šest meseci, primenjivati ograničenje od 0,5 odsto za debitne i 0,6 odsto za kreditne kartice, kako bi se banke prilagodile tim uslovima.\nIzmenama i dopunama Zakona predviđeno je i ukidanje Uprave za nadzor nad finansijskim institucijama kao posebne organizacione jedinice u Narodnoj banci, a zaposleni bi nastavili da obavljaju poslove koje trenutno obavljaju.\nSkupština je usvojila i izmene i dopune Zakona o privrednim društvima, kao i izmene i dopune Zakona o stečaju.\nZakoni o izmenama i dopunama Zakona o NBS i Zakona o privrednim društvima stupaju na snagu narednog dana od dana objavljivanja u Službenom glasniku.\nTabaković: Za sve kartice isti tretman\nJorgovanka Tabaković izjavila je da je "Dina" domaća i prva platna kartica i njena prednost je u tome, ali da se ne zabranjuje izdavanje "Vize" niti se ograničava izdavanje "Masterkarda" ili bilo koje druge kartice, kao i da se one na isti način personalizuju i da niko nikome ne namešta posao.\nNaime, tokom rasprave o amandmanima na Predlog zakona o zaštiti korisnika finansijskih usluga na daljinu, poslanica DS-a Gordana Čomić se osvrnula na predlog zakona o platnim karticama i upitala Tabakovićevu da "razveje sumnje koje su se pojavile u javnosti" oko načina izrade "Dina" kartice – na koji će način to biti urađeno, kakva je procedura, ko raspisuje tender, koliko je transparentno...\nTabakovićeva je odgovorila da na način na koji se pravi plastika za "Dinu", pravi se i za "Vizu" i "Masterkard" i za bilo koju karitcu.\n"Na isti način se personalizuju, procesiraju. Šest procesorskih kuća. Niko nikog ne može da uslovljava, nikome se posao ne namešta. Da li tražite od mene da kažem da će SNS da pravi plastiku za karticu 'Dina', a ne za 'Vizu' ili 'Masterkard'", rekla je Tabakovićeva, na šta je Čomić rekla: "Bože sačuvaj".\nGuvernerka je istakla da "Dina'', kao i "Master" i "Viza" ima pravo da bude kartica u novčaniku svakog građanina, a da je njena prednost jer je domaća, jer NBS vrši procesiranje, konačno sravnjenje i garantuje sigurnost tog platnog sistema, a uopšte ne uslovljavaja da "Dina" bude prva kartica izbora.\nŠef poslanika SNS-a Aleksandar Martinović rekao je da ono što govori Gordana Čomić govori zato što je "ambasador SAD protiv toga da Srbija ima domaću platnu karticu 'Dina', a da u Srbiji mogu da postoje samo dve 'Master' i 'Viza'".\n"DS danas ima obavezu da priča o tome, protiv domaćih platnih kartica, a u korist stranih. Da li su dobili neki novac ili im je nešto obećano, neka pomoć da obnove ostatke DS-a, ne znam, ali pustite ljude da odrade posao koji im je naređen za danas, jer je danas poslednji da rasprave o amandmanima i DS mora da priča, jer je stigao nalog iz strane ambasade", rekao je Martinović.\nZato je "zamolio" Arsića da bude džentlemen i pusti Čomićevu da "odradi posao koji joj je namenjen", a koji, rekao je, nije u interesu građana, već stranih banaka.


Abraši: Velike mogućnosti za saradnju Crne Gore i Kosova | MINA\nNaslovnicaArhivaAbraši: Velike mogućnosti za saradnju Crne Gore i Kosova\nCrna Gora Kosovo\nfoto: Služba za informisanje predsjednika\nPodgorica, (MINA-BUSINESS) – Ekonomije Crne Gore i Kosova se ne podudaraju i kao takve daju velike mogućnosti za saradnju u obostranom interesu, sa posebnim fokusom na turizam i energetiku, istakao je počasni konzul Crne Gore na Kosovu Gazmend Abraši.\nAbraši je to poručio na biznis forumu, kojem je prisustvovao i predsjednik Crne Gore Milo Đukanović.\nIz Službe za informisanje predsjednika su kazali da je forum okupio najveće i najznačajnije investitore na Kosovu i u Crnoj Gori, među kojima su predstavnici distributivnih kompanija, naftne industrije, banaka i IT kompanija.\nKako je saopšteno, Biznis forumu prisustvovali su i predstavnici privrednih komora i asocijacija koje podržavaju investitore na Kosovu.\n“Đukanovića je pozdravila je ministarka industrije, trgovine i preduzetništva Kosova Rozeta Hajdari uz najbolje želje da dvije države kao potpisnice CEFT-a sporazuma unapređuju ekonomske veze”, kaže se u saopštenju.\nKako se navodi, na forumi je ukazano na značaj podsticaja najboljih infrastrukturnih projekata u cilju povezivanja dvije države i regiona.\nAbraši je kazao da treba maksimalno iskoristiti prednosti za saradnju kao što su blizina, porodične veze, poznavanje ambijenta i emocionalna povezanost ljudi sa crnogorskim primorjem.\n„Naše ekonomije se ne podudaraju i kao takve daju velike mogućnosti za saradnju u interesu obje države, sa posebnim fokusom na turizam i energetiku“, istakao je Abraši.\nĐukanović je podsjetio na najznačajnija investiciona postignuća Crne Gore i potencijele za ulaganja na liniji već poznatih razvojnih privrednih grana, održivog razvoja i diverzifikacije privrede.\nInstitut za javno zdravlje:Registrovano 108 novih slučajeva infekcije\nVremenska prognoza: Danas do 33 stepena


Vojna Akademija Beograd - Uspešno izvedena vežba "Diplomac 2015"\nUspešno izvedena vežba "Diplomac 2015"\nKadeti i kadetkinje završne godine 136. klase Vojne akademije danas su na intervidovskom poligonu „Pasuljanske livade“ kraj Ćuprije uspešno izveli taktičku vežbu sa bojnim gađanjem "Diplomac 2015". Na taj način praktično su pokazali šta su naučili tokom četvorogodišnjeg školovanja i potvrdili da su spremni za izvršavanje najsloženijih zadataka koje donosi oficirski poziv za koji su se opredelili.\nIzvođenju vežbe prisustvovali su v.d. pomoćnika ministra odbrane za ljudske resurse Miloš Janković, načelnik Vojne akademije general–major Goran Zeković sa saradnicima, načelnik Uprave za obuku i doktrinu Generalštaba VS (J-7), brigadni general Marinko Pavlović, predstavnici Ministarstva odbrane, Komande Kopnene vojske, Komande za obuku i logorskog prostora.\nČe stitajući kadetima uspešnu realizaciju vežbe s bojnim gađanjem načelnik Vojne akademije general–major Goran Zeković istakao je da je to kruna obučavanja kadeta 136. klase.\nKadete završne godine svih studijskih programa Vojne akademije, posle današnje vežbe, očekuju ispiti i završetak diplomskog rada, da bi krajem leta, ispred Skupštine Republike Srbije, bili svečano promovisani u čin potporučnika Vojske Srbije.


Novaković (NS): Koruptivni ugovori gradonačelnika Novog Sada sa kineskom kompanijom CRBC\nPredsednik novosadskog odbora opozicione Narodne stranke (NS) Borislav Novaković optužio je gradonačelnika Novog Sada Miloša Vučevića iz Srpske napredne stranke da sklapa "koruptivni" posao sa kompanijom CRBC oko izgradnje novog mosta u Novom Sadu.\nVučević je juče održao sastanak sa predstavnicima kineske kompanije CRBC (China Road and Bridge Corporation) na kome su precizirani detalji u vezi sa izgradnjom novog mosta na Dunavu u Novom Sadu.\n“Ovo nije prvi koruptivni posao koji se radi bez jasne i javne procedure sa ovim kineskim partnerom. Podsećam da ta ista kineska firma CRBC gradi takozvani fruškogorski koridor”, naveo je Novaković u saopštenju za javnost.\nOn je podsetio da je Vlada Srbije proglasila projekat novog mosta projektom od nacionalnog interesa, čime je izbegla medjunarodni konkurs u svim fazama, od projektovanja do izgradnje mosta.\nNovaković dodaje i da je za izgradnju 47,7 kilometara autoputa ugovorena vrednost od 606 miliona evra, što je “po grubim procenama, najmanje tri puta veća cena od realne”.\n“Neposredna pogodba, koja je omogućena takozvanim projektima od nacionalnog interesa, pretvorila se u otvorenu korupciju Vučićeve kriminalne hobotnice, jer se po pravilu radi o mnogostruko uvećanim cenama u odnosu na realne”, ocenio je Novaković.\nPrema njegovim rečima, reč je o neracionalnim i skupim projektima, koji su Srbiju već sada “gurnuli u dužničko ropstvo i nepotrebno interesno vezali za jednu stranu državu”.\n“Kao država koja je kandidat za pristupanje EU, obavezni smo na otvoren javni postupak u kome se ključne infrastrukturne investicije realizuju kroz medjunarodne tendere, a ne kleptomanskim ugovorima bez ikakve javne kontrole”, poručio je Novaković, koji je bio gradonačelnik Novog Sada od 2000. do 2004. godine.\nUpozorio je da gradnja mosta u Novom Sadu može neposredno da utiče na očuvanje biološke raznovrsnosti Ribarskog ostrva, Kameničke ade i Šodroša i dodao da formulacija iz Plana generalne regulacije koja kaže da će se postojeća vegetacija u tim delovima dunavske obale, zadržati u najvećoj mogućoj meri, “najblaže rečeno onespokojava”.\n“Pozivam gradjane Novog Sada da pažljivo pratimo sve poteze gradskih vlasti i da se već sada spremimo na aktivan otpor i pobunu protiv štetnih ugovora po javni interes našeg grada”, naveo je Novaković.


Nove 223 žrtve u vojnim operacijama u Siriji - Klix.ba\nNove 223 žrtve u vojnim operacijama u Siriji\n19.10.2012. u 16:44\nMeđunarodna organizacija za nadgledanje poštivanja ljudskih prava saopćila je da su u jučerašnjim vojnim operacijama sirijske vojske protiv pobunjenika poginule najmanje 223 osobe.\nU saopćenju organizacije sa sjedištem u Londonu se navodi da je u napadima na damaske regije Zemelku, AynTermu, Arbin, Dumu, Tisrin i Mettu korištena teška artiljerija i vojni avioni i helikopteri, i da su život izgubile najmanje 72 osobe.\nU saopćenju organizacije potvrđena je vijest koju je jutros objavilo Sirijsko revolucionarno vijeće, a u kojoj se navodi da je vojska predsjednika Bašara el-Asada iz aviona bombardirala naselje Maarret Numanu u blizini Idliba u kojem je veliki broj stradalih i povrijeđenih civila ostao zarobljen ispod ruševina, prenijela je agencija Anadolija.\nI dok sirijska kriza ne jenjava, šef turske diplomatije Ahmet Davutolu jutros je u ime Republike Turske uputio apel sukobljenim stranama u Siriji da zaustave vatru i poštuju primirje za vrijeme nastupajućeg muslimanskog praznika Kurban-bajrama i da primirje zadrže što je moguće duže. Ovaj apel zajednička je inicijativa Turske, UN-a i Arapske lige.\nJednoglasno usvojen Državni paket IPA 2012. za BiH u iznosu od 84,77 miliona eura


Kastriot Isljami: Dijalog Beograda i Prištine veoma važan za rešavanje kosovskog problema\nMinistar inostranih poslova Albanije Kastriot Isljami i njegovi beogradski domaćini, najviši državni funkcioneri Srbije, saglasili su se da je dijalog Beograda i Prištine veoma važan za rešavanje kosovskog problema.\nPre razgovora sa albanskim šefom diplomatije iz kabineta predsednika Srbije Borisa Tadića saopšteno je da on i dalje insistira na direktnom dijalogu sa predsednikom Kosova Ibrahimom Rugovom u Beogradu ili Prištini, a ne na marginama međunarodne konferencije u Ženevi. A u razgovoru sa Kastriotom Isljamijem, predsednik Tadić ponovio je stav o neprihvatljivosti izmene granica u regionu i stvaranja novih država.\nKastriot Isljami je prilikom susreta sa predsednik Skupštine Srbije Predragom Markovićem rekao da će se Albanija pridržavati principa da nema podele Kosova ili njegovog pripajanja bilo kojoju zemlji u regionu, a Marković je istakao da će Srbija rešavati pitanje Kosova kroz dijalog, navodeći da se neki tehnički razgovori na relaciji Priština-Beograd već vode. Šef albanske diplomatije Kastriot Isljami i srpski premijer Vojislav Koštunica saglasili su se da je za rešenje kosovskog pitanja važan dijalog Beograda i Prištine, ispunjenje standarda i povratak izbeglih.\nKoštunica je naglasio neophodnost očuvanja stabilnosti u regionu, a Isljami je važnim ocenio dijalog Beograda i Prištine i povratak raseljenih, kaže se u saopštenju Vlade Srbije. A savetnik srpskog premijera za spoljnu politiku Vladeta Janković izjavio je da su standardi daleko od ispunjenih i da Beograda treba da nastoji koliko god može da se standardi postignu. Kad bi se vratila bar polovina onih koji su izbegli posle martovskih događaja 2004. godine to bi bio ogroman korak napred koji bi ubrzao ceo proces, rekao je Janković.


Akcija "Čuti i razumeti" povodom svetske nedelje gluvih i nagluvih\nAkcija „Čuti i razumeti“ povodom svetske nedelje gluvih i nagluvih\nTradicionalna humanitarna akcija „ČUTI I RAZUMETI“ se od 2012. godine održava krajem septembra povodom Svetske nedelje gluvih i nagluvih osoba.\nU petak 21. septembra ova akcija je održana po sedmi put, a ove godine mesto održavanja akcije je bilo Lutkarsko pozorište u Nišu.\nUz pomoć velikog broja prijatelja, Audiovox je pokrenuo ovu akciju sa ciljem da deci sa oštećenim sluhom pokaže da su sastavni deo ovog društva i da se skrene pažnju javnosti na njihove probleme i potrebe.\nMesto okupljanja svih učesnika akcije „ČUTI I RAZUMETI“ bilo je Lutkarsko pozorište u Nišu koje je ustupilo svoju salu. U organizaciji ovogodišnje akcije puno su pomogli i Škola za decu oštećenog sluha Bubanj iz Niša kao i Turistička organizacija Niš, a medijski pokrovitelj je bila TV Kopernikus.\nNa početku manifestacije u ime organizatora prisutnima se obratila Jela Mrmak, direktorka kompanije Audiovox: „Naša poruka je da skrenemo pažnju društvu na potrebe osoba oštećenog sluha, na to malo slušanja i uzajamnog razumevanja. Očekujemo da ćemo imati podršku kakvu smo imali i do sada. Poslednjih godina smo svedoci da je Republički Fond prihvatio na sebe teret nabavke pomagala za sve dobre đake, za sve studente do kraja studija, što je jedna divna, lepa i veoma važna stvar. „\nZatim su u nastavku programa učesnike akcije pozdravili direktorka škole Bubanj Snežana Čarapić i Vladimir Klasan, bivši svetski prvak i aktuelni evropski i olimpijski šampion u šahu za osobe sa oštećenim sluhom. U muzičkom delu manifestacije nastupio je Dejan Najdanović poznatiji kao Najda, bivši pevač grupa Smak i Generacija 5. U drugom delu programa je prikazana predstava „Alisa u zemlji čuda“ koju izvode učenici škole Bubanj koji su se na kraju i poklonili publici.\nPosle druženja u Lutkarskom pozorištu i zajedničkog slikanja, učesnici humanitarne akcije „ČUTI I RAZUMETI“ su u pratnji vodiča Turističke organizacije Niš posetili čuvenu tvrđavu gde su se upoznali sa njenom bogatom istorijom. Za kraj ovogodišnjeg druženja usledila je poseta školi Bubanj gde su se učesnici okrepili hranom i osveženjem i počeli da planiraju neko sledeće okupljanje.\n2018-10-20T22:32:05+02:0022 октобра, 2018|Ostalo|


Dokumenta za prijem u državne domove za stare - Najbliži.rs\nPre nego što počnete sa prikupljanjem dokumentacije potrebne za smeštaj u neki od državnih gerontoloških centara, potrebno je da znate da se ovo pravo ostvaruje preko nadležnog centra za socijalni rad, tj. centra za socijalni rad u gradu ili opštini gde imate prebivalište.\nU centru za socijalni rad ćete dobiti sve informacije o dokumentaciji potrebnoj za smeštaj, a probrojaćemo je i ovde:\nizvod iz matične knjige rođenih ili venčanih (dve fotokopije) ili fotokopije izvoda iz matične knjige umrlih za bračnog druga ili presuda o razvodu braka (dva primerka)\nočitana lična karta i zdravstvena knjižica (po dva primerka)\nmedicinska dokumentacija (nalaz specijaliste interniste, nalaz specijaliste neuropsihijatra, nalaz specijaliste pulmologa sa očitanim snimkom, nalaz specijaliste dijagnostikovane bolesti, serološke analize, HbsAg, Anti HCV, Anti HIV, vaserman analiza i TPH analiza)\nček od penzije za prethodni mesec (tri fotokopije) ili uverenje od PIO fonda da lice koje se smešta nije korisnik penzije\ndokaz o posedovanju imovine – uverenje iz Katastra o vlasništvu nad nepokretnostima\nugovor o doživotnom izdržavanju (ako je sklopljen), ugovor o poklonu ili drugi dokazi koji su od uticaja na troškove smeštaja\nukoliko će razliku do pune cene smeštaja snositi neko od srodnika, potrebna je i njegova izjava u tom smislu, kao i očitana lična karta i potvrda o prihodima za poslednji kvartal\nizjava volje osobe koja se smešta da želi smeštaj i da je saglasna da se novčana sredstva koja ostvaruje uplaćuju direktno na račun doma\nako je podnosilac zahteva lice pod starateljstvom, potrebno je Rešenje o starateljstvu i saglasnost staratelja za smeštaj štićenika u dom.*\nSpisak potrebne dokumetacije možete naći i na sajtu Gerontološkog centra Beograd.\nKod plaćanja troškova smeštaja moguće su sledeće situacije:\nAko potencijalni korisnik ne poseduje ništa od pokretne i nepokretne imovine, smeštaj se plaća iz budžeta Republike Srbije u potpunosti;\nAko će u troškovima smeštaja budući korisnik učestvovati svojim prihodima, koji su manji od cene koštanja domskog smeštaja, razlika do pune cene smeštaja biće podmirena iz budžeta Republike Srbije;\nUkoliko neko od srodnika želi da plaća punu cenu smeštaja, dokaz o pokretnoj i nepokretnoj imovini korisnika nije potreban;\nAko će potencijalni korisnik u troškovima smeštaja učestvovati svojim prihodima, koji su niži od cene koštanja smeštaja, razliku do pune cene smeštaja može plaćati srodnik i\nAko korisnik ostvaruje prihode veće od cene koštanja smeštaja u domu, biće naplaćena samo cena koštanja doma, a ostatak (od npr. penzije) uplaćivaće se na račun korisnika.\nZašto je država Srbija ne bi plaćala smeštaj za sve korisnike i koji je interes srodnika da učestvuju u troškovima smeštaja?\nUkoliko korisnik poseduje neku nekretninu ili drugu nepokretnost, a država učestvuje u troškovima njegovog smeštaja, to znači da je korisnik pre smeštaja morao da stavi hipoteku na određenoj nepokretnosti, a u korist centra za socijalni rad, odnosno Republike Srbije. Hipoteka se stavlja iz razloga da bi Rebulika Srbija, nakon prestanka smeštaja korisnika mogla da naplati ono što je plaćala za smeštaj tog korisnik, a to opet znači da će u slučaju smrti korisnika, u ostavinskom postupku ta nekretnina biti opterećena teretom hipoteke.\nOdatle i interes srodnika da učestvuju u troškovima smeštaja, pored želje i naravno i zakonske obaveze.\nNakon što obradi predmet zahteva za smeštaj, centar za socijalni rad dostavlja Gerontološkom centru uput sa potrebnom dokumentacijom za smeštaj korisnika u dom.\nU Gerontološkom centru sastaje se Komisija za prijem, premeštaj i otpust korisnika, koja razmatra pristigle zahteve za smeštaj. U zavisnosti od potreba budućeg korisnika, njegovog zdravstvenog stanja, slobodnih kapaciteta u domovima Ustanove, ali i izražene želje za smeštajem u odgovarajući dom, donosi se Odluka o prijemu.\nSocijalni radnik će pozvati budućeg korisnika, odnosno njegovog srodnika ili staratelja i obavestiti ga o donetoj odluci.\nSmeštaj lica u dom realizuje se odmah po ukazivanju slobodnog mesta.*\nPostovani,ukoliko lice nakon mozdanog udara nije sposobno da vodi racuna o sebi,nema primanja,nema penzije,nema nikakve imovine na sebi,dete koje ima nije zaposleno,nema nikakvu imovinu na sebi,nema nikakva primanja,zivi u braku u kom supruznik izdrzava porodicu,da li takvo lice ima pravo na besplatno koriscenje doma i da li to dete moze da bude tyzeno od drzave?\nUticaj na plaćanje troškova smeštaja u Domu ima imovno stanje korisnika, ne zdravstveno.\nPostoji obaveza da se za učešće u troškovima plaćanja smeštaja utuži ne samo ćerka, nego i suprug.\nSud će ceniti da li ćerka i suprug mogu da daju izdržavanje ili ne i od toga će i zavisiti samo rešenje, odnosno da li će plaćanje ići iz budžeta Republike Srbije u potpunosti ili ne.\nUkoliko sud srodnike oslobodi obaveze plaćanja, a korisnik u budućnosti nasledi neku imovinu, ona će svakako ići na pomirenje dosadašnjih i novih troškova smeštaja u Domu.\nNikola Jevtić, dipl. pravnik\nReply to Najbliži.rs\nPostovani,supruga ona nema,nikad nije bila udata. A cerka nema zaposlenje,nema nikakva primanja,i nema nikakve imovine na sebi,cerka zivi u braku sa muzem i detetom od muzeve jedne plate.\nPoštovanje, Pročitala sam ceo tekst i imam nekih nejasnoća. Ukoliko potencijalni korisnik nema imovinu na svom imenu cenu smeštaja snosi država, a nakon toga piše dole da su srodnici u zakonskoj obavezi da plaćaju smeštaj Konkretno je situacija sledeća, čovek 65 godina, bez ikakve imovine i primanja (čak ni socijalno) pri čemu nema nikakvu dokumentaciju, sem lične karte, jer nikada nije vodio računa o tome, razboleo se, sada bi želeo u dom, rečeno je da će srodnici tj deca morati snositi troškove iako nisu u bliskom kontaktu sa ocem 23 godine. Starateljstvo za se odrekao, decu nikada posećivao nije, niti… Read more »\nPoštovana Sanela, Da bi lice bilo smešteno u državni dom potrebno je da zahtev podnese nadležnom centru za socijalni rad. Ako je to lice poslovno sposobno, od njega će biti zatražene da utuži decu za izdržavanje, jer je zakonska obaveza dece da izdržavaju svoje roditelje, naravno ukoliko su u mogućnosti. Ukoliko deca ne žele dobrovoljno da učestvuju u troškovima smeštaja svog roditelja, na sudu je da utvrdi da li su deca uopšte u mogućnosti da to čine i odluka suda o izdržavanju je merodavna, tj. sud može decu osloboditi obaveze davanja izdržavanja ili ih obavezati da plaćaju određeni iznos. Vi… Read more »\nPitanje : Centar za socijalni rad , pored cene smeštaja , koju ne pokriva penzija novog korisnika , a koju su srodnici dali pismenu izjavu da će nadoknađivati , traže i uplatu đžeparca od 4900 din mesečno za koji nemaju objašnjenje za šta se koristi . Na kraju su rekli verovatno za lekove . Na objašnjenje da korisnik ima 93 godine i celokupnu terapiju na el. Recept besplatno , nisu znali odgovor . Za uplatu ,, đžeparca ” tražili su da otvorimo račun u banci na ime korisnika usluge sa kojeg će oni podizati novac . Kada je službenik banke… Read more »\nReply to Mišo\nPoštovani Mišo, U ovom slučaju u potpunosti je ispoštovana zakonska procedura. E sad zašto je procedura takva kakva jeste to je pitanje za Ministarstvo. Za primanje džeparca, lice na smeštaju mora da ima svoj tekući račun, na koji mu taj novac leže. A taj novac korisnik može da troši na šta god želi. Razumem da korisnik ima 93 godine, ali to ne menja činjenicu da mora da ima otvoren račun na koji će mu biti uplaćen džeparac. Drugo nije u pitanju nikakva “šema”, već su stručni radnici verovatno pokušali da Vam pomognu da prevaziđete ovakvu situaciju, jer u suprotnom bi… Read more »


Jokan o atmosferi u taboru Srbije | Radio Televizija BN\nJokan o atmosferi u taboru Srbije\n"Atmosfera u reprezentaciji Srbije nije dobra, to se vidi, a i sve oko nje. Ali nikada neću da poverujem da igračima nije stalo do pobede", kaže bivši reprezentativac, sada trener Votforda.\nFudbal 24.11.2014 | 13:03\nSlaviša Jokanović bije bitke u Čempionšipu sa ekipom Votforda, na čiju je klupu seo pre mesec dana i tako postao prvi srpski trener u profesionalnom fudbalu na Ostrvu.\nSkoncetrisan je na svoju ekipu i kako kaže "gladijatorsku borbu" u Drugoj ligi Engleske, ali prati i reprezentaciju Srbije. Tvrdi da se stanje u društvu prenelo, kao i uvek, na nacionalni tim.\n"Pritisci se nesnosni, a atmofera nije dobra, to je ono što se vidi golim okom. Hiljadu stvari koje se događaju u i oko reprezentacije i sve ono što se dešava na klupskom planu odvodi naš fudbal u nekom drugom, pogrešnom smeru. Ali takvo je stanje i u društvu, a ono se samo preslikava na fudbal...", istakao je za "Novosti" Jokanović.\nBio je reprezentativac i zna da igračima nije lako.\n"Nekada sam se i ja malo bavio šutiranjem lopte i znam da je igračima najteže, mada im to niko neće poverovati. I u moje vreme, a i sada se nije mnogo toga izmenilo, uvek se pričalo o parama. Naš narod najviše voli da zaviri u tuđi džep. Otuda i te priče: samo ih novac interesuje, neće da igraju, dođu da se odmore, provode..."\nIpak, ističe da "orlovi" moraju da prevaziću tešku sitauciju i istraju.\n"Nemoguće da reprezentativcima nije stalo da pobede, u to, naravno, nikada neću da poverujem. Ali, neću ni da ih branim, nema potrebe, neka se oni brane na terenu!"\nSlaviša Jokanović osvrnuo se i na stanje u Partizanu, klubu u kojem je stekao slavu, naučio trenerski zanat i koji mnogo voli i prati, a koji bi uskoro trebalo da izabere novog predsednika.\n"U Partizanu ništa novo. Sve je isto kao pre 20 godina. Opet se pominje moja generacija, koja je pokušala da napravi nešto dobro za klub, ali to nije prošlo, nismo uspeli. Zato je bolje da šansu dobije neko sledeći, a ko god da dođe na kormilo kluba želim mu više sreće i uspeha", izjavio je popularni Jokan.


Globalna kritika brenda Pinarello zbog starosnih i seksističkih reklama - 2Bike.rs\nGlobalna kritika brenda Pinarello zbog starosnih i seksističkih reklama\nVodeći proizvođač bicikala, italijanski Pinarello, suočava se sa optužbama za seksizam u svojim reklamama na društvenim mrežama.\nPinarello, brend koji obezbeđuju bicikle za Sky tim, nedavno je objavio reklamu za njihov električni bicikl koja je izazvalu pravu lavinu reakcija. Kompanija je navela da je ovaj e-bicikl namenjen vikend vozačima i ženama koje žele da lako i jednostavno prate muški ritam. Italijanska bici kompanija je objavila seriju postova na njihovom Instagram nalogu promovišući novi električni model.\nPrva reklama je prikazala ženu koja govori kako je želela da vozi bicikl sa svojim momkom, ali joj je delovalo nemoguće da ga prati u vožnji. U drugoj reklami prikazan je čovek od 55 godina koji govori kako nema vremena da vežba, ali ne želi da propusti nedeljnu vožnju sa prijateljima. Obe reklame su izazvale bujicu kritika i žalbi od strane biciklista na društvenim mrežama, uključujući i hešteg #pinarellNO. Kompanija je nakon ove reakcije povukla reklame, ali su se kritike nastavile.\nSara Konoli (Sarah Connolly) novinarka specijalizovana za ženski biciklizam rekla je za BBC da su ovi Instagram postovi samo nastavak depresivno dugog niza reklama koje prikazuju biciklizam kao muški sport. “Viđali smo reklame namenjene muškim biciklistima koje prikazuju obnažene žene, žene kao seksualne objekte, tako da generalno gledano ovi postovi nisu toliko nečuveni. Ipak mislim da je depresivno da u 2017. godini vodimo ovakve razgovore.”\nOvo nije prvi put da je seksizam u biciklizmu došao do glavnih naslova u medijima. Slovački biciklista i trenutni šampion drumskog biciklizma Piter Segan (Peter Sagan) je 2013. godine morao javno da se izvini što je uštinuo hostesu za zadnjicu na kraju trke Tour of Flanders. U junu ove godine belgijski trkač Jan Bejklents (Jan Bakelants) je uputio javno izvinjenje zbog svoje izjave da “putuje sa pakovanjem kondoma jer se nikad ne zna gde su te podium devojke bile.”\nPinarello je uputio izvinjenje javnosti nakon izazvane negativne reakcije. U njihovom zvaničnom saopštenju se navodi da reklame nisu uspele da prikažu raznolikost i jednakost, osobine koje su temelj ovog brenda.\nPinarello Reklama Kampanja\nKolekcionar na eBay-u ponudio kolekciju od 60 bicikala\nJedan nemački kolekcionar nedavno je na najvećem sajtu za prodaju novih i polovn...


London napušta ideju uvođenja sertifikata o vakcinaciji | Biznis.rs\n13.9.2021 12:17 Autor: Vladimir Jokanović 0\nVelika Britanija napušta planove za uvođenje „Covid-19 propusnica“, odnosno potvrda o vakcinaciji kao uslovu za ulazak u noćne klubove, bioskope, sportske dvorane i druga...\nVelika Britanija napušta planove za uvođenje „Covid-19 propusnica“, odnosno potvrda o vakcinaciji kao uslovu za ulazak u noćne klubove, bioskope, sportske dvorane i druga zatvorena mesta na kojima se okuplja veliki broj ljudi.\nBritanski premijer Boris Džonson (Boris Johnson) trebalo bi ove nedelje da objavi da vlada ukida planove za primenu predložene šeme obavezne sertifikacije, prenosi Times. On će takođe objaviti planove za kontrolisanje širenja korona virusa tokom zime.\nPotez britanske vlade i premijera tumači se kao značajan ustupak pobunjenom krilu vladajućih konzervativaca, koji smatraju da bi primena pasoša za vakcinisane pretvorila ostale u građane drugog reda. S druge strane, naučnici su ocenili da bi propusnice mogle da budu efikasna prva linija odbrane od zimskog talasa pandemije.\nMinistar zdravlja Sajid Džavid (Sajid Javid) najavio je odluku o napuštanju ideje o uvođenju sertifikata, rekavši za BBC da mu se „nikada nije dopadala ideja da se kaže ljudima – morate da pokažete svoje papire ili nešto drugo da bi radili nešto što je svakodnevna aktivnost“. On je naveo da je vlada dobro razmotrila taj predlog i da mu je zadovoljstvo da najavi da on neće biti usvojen.\nDžavid je nekoliko dana ranije rekao da je vlada pred „velikom odlukom“, a nakon što je saopštio da uvođenja sertifikata neće biti, on je najavio da se i neke druge mere neće više primenjivati. To uključuje zatvaranje preduzeća i obrazovnih ustanova. Ipak neke mere, poput zahteva za samoizolaciju ostaće na snazi.\nVelika Britanija ukinula je u julu mnoga ograničenja u vezi sa korona virusom, ali je taj korak normalizacije svakodnevnog života poremećen porastom broja slučajeva zaraze delta varijantom korona virusa. Ministar zdravlja ipak je naveo da ne očekuje da će biti novih zaključavanja.\nLondon takođe želi da okonča praksu obaveznog PCR testiranja za britanske putnike koji se vraćaju sa određenih destinacija. Mirni protesti zbog najave uvođenja „Covid-19 pasoša“ održani su proteklog vikenda u više gradova u Velikoj Britaniji. Najžešći protesti, istim povodom, održani su u Francuskoj, a masovne demonstracije organizovane su i u Nemačkoj, Italiji i Grčkoj.\nBORIS DŽONSON PANDEMIJA VAKCINACIJA VELIKA BRITANIJA\nSporazum sa Grčkom o priznavanju sertifikata o vakcinaciji biće potpisan do kraja…\nPredstavljen projekat “Preduzmi ideju”\nEU usvojila smernice za sertifikate o vakcinaciji


LDP: Preovladava strah zaposlenih od partija i otkaza | Autonomija\nLDP: Preovladava strah zaposlenih od partija i otkaza\n"Danas je u Srbiji rad degradiran i slabo plaćen"\nLiberalno demokratske partija Vojvodine (LDP) čestitala je danas svim građanima Prvi maj, Međunarodni praznik rada, uz ocenu da se iz godine u godinu u Srbiji i Vojvodini pogoršavaju uslovi rada, pre svega materijalni.\n„Danas u Srbiji rad je degradiran, slabo plaćen. U javnom sektoru preovladava strah zaposlenih od partija, nestručnih rukovodilaca i otkaza“, naveo je vojvođanski LDP.\nU saopštenju te stranke navodi se da je pravo na rad osnovno ljudsko i građansko pravo, ali da on „čoveku mora da garantuje sigurnu egzistenciju za njega i porodicu“.\n„Rad koji nije eksploatacija, presija, uslovljen, rad koji čoveka čini zadovoljnim i omogućava mu, ne samo život, već i sve sadržaje društvenog bića“, ocenio je LDP.\nU čestitki za Prvi maj, LDP je istakao da postoje i poslodavci koji vode računa o svojim zaposlenima i stimulišu ih, ali da je to u Srbiji retkost.\n„Obaveza je svih progresivnih snaga u društvu, a posebno partija koje vode računa o pravima i slobodama građana, da utiču na poboljšanje uslova rada, pre svega finansijskih, kako bi zaposleni, a posebno radnici dostojno živeli od svog rada“, poručuje LDP.


Za zapošljavanje djece poginulih boraca više od pet miliona KM - INFORMACIJA JE KAPITAL - Capital.ba\n19. feb. 2016. 19:06 Objavljeno u POSAO\nBANJALUKA, Ministarstvo rada i boračko-invalidske zaštite Republike Srpske uložilo je od 2011. do 2015. godine više od pet miliona KM za zapošljavanje 888 djece poginulih boraca.\n“Iako razumijemo opravdane razloge koji su ga naveli na ovakav čin, smatramo da se problemi moraju rješavati u institucijama sistema”, navedeno je u saopštenju Ministarstva. Ministarstvo tvrdi da nema zakonske mogućnosti da zapošljava, niti da za poslodavce bira radnike, ali da na raspisane konkurse daje preporuke djeci poginulih boraca i u svakom javnom obraćanju apeluje na poslodavce i javna preduzeća da prilikom odabira kandidata daju prednost djeci poginulih boraca. Iz Ministarstva podsjećaju da, posredstvom Zavoda za zapošljavanje Republike Srpske, već šestu godinu kontinuirano provode projekte čiji je isključivi cilj zapošljavanje i samozapošljavanje djece poginulih boraca.\nU Ministarstvu navode da su 2011. godine po Projektu podrške mrežama socijalne zaštite i zapošljavanju, kroz komponentu samozapošljavanja, zaposlena 43 lica iz kategorije porodica poginulih, zarobljenih i nestalih boraca, za šta je utrošeno 109.500 KM. U saopštenju se dodaje da su iste godine, po istom programu, ali kroz komponentu zapošljavanja kod poslodavaca iz kategorije članova porodica poginulih, zarobljenih i nestalih boraca, zaposlena 82 lica, za šta je izdvojeno 119.550 KM.\n“Projektom `Zajedno do posla`, kroz komponentu samozapošljavanja, u 2012. godini zaposleno je 170 djece poginulih boraca u šta je uloženo 1.308.500 KM. Kroz komponentu zapošljavanja kod poslodavaca zaposleno je 93 djece poginulih boraca, u što je uloženo 279.000 KM”, navode u Ministarstvu. Iz Ministarstva podsjećaju da je u 2013. godini projektom podrške zapošljavanju u privredi, kroz komponentu zapošljavanja kod poslodavaca, zaposleno dijete poginulog boraca, za šta je izdvojeno 2.500 KM. “U 2014. godini projektom `Zajedno do posla`, kroz komponentu samozapošljavanja, zaposleno je 188 djece poginulih boraca, za šta je izdvojeno 1.477.600 KM, dok je kroz komponentu zapošljavanja kod poslodavaca zaposleno 28 djece poginulih boraca, u šta je uloženo 69.000 KM”, pojasnili su u resornom ministarstvu.\nPrema podacima Ministarstva, u 2013. i 2014. godini projektima za pripravnike zaposleno je 14-oro djece poginulih boraca, za šta je izdvojeno 98.487 KM, dok je 2015. godine projektom podrške zapošljavanju u privredi, kroz komponentu zapošljavanja kod poslodavaca, zaposleno dijete poginulog borca, za šta je izdvojeno 2.000 KM.\n“U 2015. godini projektom `Zajedno do posla` kroz komponentu samozapošljavanja zaposleno je 225 djece poginulih boraca, u šta je uloženo 1.800.000 KM, dok je kroz komponentu zapošljavanja kod poslodavaca zaposleno 43 djece poginulih boraca, u šta je uloženo 126.000 KM”, navode u Ministarstvu. Srna\nKljučne riječi: djeca poginulih boraca, izbor, poslodavci, vazno, zaposlenje\nNa posao čeka i 35 magistara


GRAD PREGOVARA SA "ČISTOĆOM" OKO TARIFA Besplatni odvoz kabastog otpada samo na proljeće | Glas Banja Luke - Nezavisni online magazin\nGRAD PREGOVARA SA “ČISTOĆOM” OKO TARIFA Besplatni odvoz kabastog otpada samo na proljeće\nBANJA LUKA, 06. oktobra – Jesenja akcija čišćenja Banjaluke, po svemu sudeći, ove godine neće biti održana, pa građani će odvoz krupnog otpada iz domaćinstva morati sami da plaćaju.\nTradicionalna akcija koja se organizuje u oktobru već nekoliko godina, izgubila je smisao, kažu nadležni, jer je i pored toga broj divljih deponija po gradu sve veći.\nUmjesto da čekaju proljećnu i jesenju akciju kako bi se besplatno riješili dotrajalog namještaja i drugog kabastog otpada iz domaćinstva, nesavjesni građani svakodnevno razbacuju smeće.\nDivlje deponije pune starih dušeka, ormara, automobilskih guma i građevinskog šuta mogu se nažalost vidjeti u blizini škola, igrališta, pa čak i samog centra grada, a ovaj problem najviše se prijavljuje i putem aplikacije “Građanska patrola”.\nPrema posljednjim prijavama, nepropisno odložen otpad građani su uočili u ulicama Braće Podgornika, Dragana Bubića, Ivana Gorana Kovačića i Maksima Gorkog.\nS obzirom na to da se odvoz kabastog otpada dodatno plaća, većina građana ipak se odlučuje da, u sitnim noćnim satima, ovo smeće samo izbace na livadu ili ostave pored kontejnera. Sva do sada upozorenja, ali ni kazne nisu imale efekta.\nMnogi se u ovom slučaju vode mišlju da im je jefitnije čak platiti kaznu ako ih komunalci uhvate, nego zvati “Čistoću” i platiti im ovu uslugu.\nOvih dana aktuleno je i čišćenje velikih količina lišća i orezanih grana iz privatnih dvorišta.\n– Kesu lišća sam ostavila ispred ograde, zajedno sa drugim smećem ali je radnici “Čistoće” nisu odvezli. Kada sam istu kesu odnijela do prvog kontejnera sve je uredno pokupljeno, ne mogu stvarno dodatno plaćati uslugu zbog malo lišća, naročito jer je odvoz smeća skoro poskupio – priča nam jedna stanarka sa Petrićevca.\nIz “Čistoće” su nedavno rekli da po nalogu Grada svakodnevno uklanjaju razbacan otpad, te da su na terenu redovno četiri vozila koja odvoze takvo smeće.\nZbog silnih naloga koji se izdaju ovoj komunalnoj firmi, a što se onda plaća iz gradskog budžeta, predstavnici Gradske uprave dogovaraju sa “Čistoćom” da u ponudu uvedu nove tarife i manja vozila za odvoz kabastog otpada iz domaćinstava.\n– Jesenju akciju pravimo prvenstveno zbog stanovništva, a na kraju se ispostavi da to iskoriste razne privatne firme koje se tako riješe svog otpada. U “Čistoći” imaju samo jednu ponudu za kabasti otpad, veliki kontejner i razumijemo da se građanima možda ne isplati da zbog jednog komada namještaja plate toliku uslugu. Dogovoreno je da uvedu manja vozila za manju količinu otpada po nižoj cijeni- rekao je načelnik Odjeljenja za komunalne poslove Petar Bilčar koji je juče imao sastanak sa predstavnicima “Čistoće”. Kako kaže, ovo je prvi inicijalni razgovor, te će u narednom vremenu biti precizirani detalji i cijene.\nBilčar je naglasio da će proljećna akcija čišćenja po svim mjesnim zajednicama biti redovno održana. Ove godine, u takvoj akciji odvezeno je oko 600 tona otpada što je dosta više nego lane.\nPodsetimo, u 2018. godini za javnu higijenu, čišćenje i odvoz svih vrsta otpada na području grada utrošeno je 2,03 miliona KM a na seoskom području skoro 850.000 KM.\nOdvoz otpada Cijena sa PDV-om\nAutopodizačem 146,25 KM\nSpecijalkom 122,85 KM\nGrajferom 169,65 KM\nKiperom ručni utovar 187,20 KM\nTraktorom 134,55 KM\nPrethodni članakZAJEDNIČKO ULAGANJE Sanacija fasada na šest zgrada\nNaredni članakATRAKTIVNE INSTALACIJE Oslikavaju pasaže u centru grada


Manipulisanje nacionalizmom - Ozonpress :: internet portal\nPolitičari u regionu manipulišu nacionalizmom kao najefikasnijim oruđem u nedostatku drugih stvari koje bi mogli da ponude građanima, poput podizanja životnog standarda ili popravljanja stanja u obrazovanju i zdravstvu, ocenio je danas novinar Politike Boško Jakšić na debati „Balkan – dijalogom do rešenja“.\nJakšić je rekao da je godinama fasciniran fenomenom uspešnosti u regrutaciji novih kadrova nacionalizma na ovom prostoru, iako je svestan šta su uzroci toga.\nKako to da 20 godina od kako su završeni ratovi imamo generacije mladih ljudi koji tako uspešno prenose svetle tradicije nacionalizma u najgorem smislu te reči, upitao je Jakšić na skupu čiji je organizator Centar za otvoreni dijalog.\nNacionalizam u svojoj najgoroj formi opstaje tolike godine jer se ne nudi ništa drugo. Kolekcije političara u regionu ne odustaju od tog oruđa jer im je pri ruci, najefikasnije i najlakše u nedostatku svih drugih instrumenata koje bi trebalo da ponude svojim narodima, izjavio Jakšić.\nPrema njegovim rečima, sadašnja situacija u tom pogledu nije posledica ratova, jer su ratovi i izbili zbog prethodnih nacionalizama.\nSada imamo nastavak nacionalizma u nekoj postratovskoj formi, koja ima sve elemente prethodnih nacionalizama, sem činjenice da se više ne ratuje. To što se više ne ratuje je u najvećoj meri posledica intervencije Zapada, a ne unutrašnje potrebe ili shvatanja čemu nacionalizam vodi, ocenio je Jakšić.\nOn je izjavio da ne veruje u spontano pomirenje među narodima, kao i da su proces pomirenja Francuske i Nemačke vodili mudri političari koji su prepoznali dugoročne ciljeve svojih zemalja.\nJakšić je naveo da ekonomija polako povezuje zemlje regiona i da ostaje da se vidi koliko su političari spremni da to podrže.\nPredsednik Foruma Evropskog pokreta u Srbiji za međunarodne odnose Jelica Minić rekla je da su u regionu i dalje prisutni gospodari rata, od kojih su neki moćni, a neki to više nisu.\nSve što je bilo u proteklih 20 godina nije nestalo i sa tim treba računati. Dobitnici rata žele pozicije da sačuvaju, pa makar se potpuno promenili sa svojom deklarativnom pričom, izjavila je Jelica Minić.\nOna je ocenila da je Zapadni Balkan izgubio na značaju, jer Evropa ima mnogo ozbiljnije preokupacije, poput rata u Ukrajini i na severu Afrike.\nTo se reflektovalo i u izjavama da u narednih pet godina nema proširenja, rekla je Jelica Minić, govoreći o evropskim integracijama.\nIstoričar Čedomir Antić je izjavio da Srbija mora da vodi računa o svojim interesima ako želi da doprinese miru u regionu i da niko iz Srbije ne može da utiče na bilo koga u Hrvatskoj ili u Federaciji Bosni i Hercegovini.\nAko želimo da doprinesemo miru u regionu, moramo da se saberemo i kažemo da postoji nešto što se zove Srbija, koja mora da ima svoje interese, rekao je Antić.\nOn je ocenio da su za stabilnost regiona ključni odnosi Srbije sa Hrvatskom. Tokom proteklih 15 godina smo taoci podele hrvatskog društva, koju nije uspela da prevaziđe ni odluka velikih sila da Hrvatsku prime u Evropsku uniju i NATO, izjavio je Antić.\nIzvor: Medija centar Beograd, FoNet